2. ปัจจัยความเสี่ยง

ในหัวข้อนี้ บริษัทฯ ได้ทำการชี้แจงบรรดาความเสี่ยงต่าง ๆ ที่บริษัทฯ เชื่อว่ามีนัยสำคัญ
แต่อย่างไรก็ดี อาจมีความเสี่ยงอื่นที่บริษัทฯ มิอาจคาดหมาย หรือความเสี่ยงอื่นที่บริษัทฯ
คิดว่าเป็นความเสี่ยงที่ไม่มีนัยสำคัญที่ส่งผลกระทบในทางลบต่อธุรกิจ
และผลการดำเนินงานทางการเงินของบริษัทฯ ด้วย
สำหรับข้อมูลในส่วนนี้ที่อ้างถึงหรือเกี่ยวข้องกับรัฐบาลหรือเศรษฐกิจในภาพรวมของประเทศ
ได้มาจากข้อมูลที่มีการเปิดเผยหรือคัดย่อจากสิ่งพิมพ์ของรัฐบาลหรือจากแหล่งข้อมูลอื่น ๆ
โดยที่บริษัทฯ มิได้ทำการตรวจสอบหรือรับรองความถูกต้องของข้อมูลดังกล่าวแต่ประการใด

ณ ปัจจุบัน บริษัทฯ มีการประกอบธุรกิจหลัก คือ (1) ธุรกิจระบบขนส่งมวลชน (2) ธุรกิจสื่อโฆษณา
(3) ธุรกิจอสังหาริมทรัพย์ และ (4) ธุรกิจบริการ บริษัทฯ
มีความเสี่ยงในการดำเนินธุรกิจแต่ละประเภท
เช่นเดียวกับความเสี่ยงทั่วไปที่อาจเกิดขึ้นกับธุรกิจทุกประเภท และความเสี่ยงที่สำคัญต่างๆ
ดังมีรายละเอียดดังนี้

2.1 ความเสี่ยงที่เกี่ยวข้องกับธุรกิจการดำเนินการระบบขนส่งมวลชน

2.1.1 รายได้ของบีทีเอสซีขึ้นอยู่กับค่าโดยสารซึ่งเป็นแหล่งที่มาของรายได้หลัก

รายได้และความสามารถในการสร้างผลกำไรของธุรกิจระบบขนส่งมวลชน
ขึ้นอยู่กับรายได้ค่าโดยสารจากผู้โดยสารของระบบรถไฟฟ้าเป็นหลัก ดังนั้น ปัจจัยใดๆ
ที่มีผลกระทบในทางลบต่อปริมาณผู้โดยสารหรือค่าโดยสาร อาจส่งผลกระทบในทางลบต่อธุรกิจ
สถานะทางการเงิน และผลการดำเนินงานของบีทีเอสซี และแนวโน้มดำเนินการในอนาคต

รายได้และความสามารถในการสร้างผลกำไรของบีทีเอสซี
ขึ้นอยู่กับรายได้ค่าโดยสารจากผู้โดยสารของ
ระบบรถไฟฟ้าเป็นหลัก โดยในปีบัญชี 2552 2553 และ 2554 ประมาณร้อยละ 90.5 85.1 และ
83.1 ตามลำดับ ของรายได้จากการดำเนินงานของบีทีเอสซี ดังนั้น ปัจจัยใดๆ
ที่มีผลกระทบในทางลบต่อปริมาณผู้โดยสารไม่ว่าด้วยเอกเทศหรือร่วมกับปัจจัยอื่นๆ
สามารถส่งผลกระทบในทางลบต่อธุรกิจ สถานะทางการเงิน
ผลการดำเนินงานและแนวโน้มดำเนินการในอนาคตของบีทีเอสซีได้ อย่างไรก็ตาม
การที่ปริมาณผู้โดยสารมีจำนวนลดลงย่อมส่งผลให้ค่าตัดจำหน่ายต้นทุนโครงการรถไฟฟ้าลดลงด้วยเช่นกัน
ภายใต้สมมติฐานที่ว่ามูลค่าประเมินของต้นทุนโครงการรถไฟฟ้าไม่เปลี่ยนแปลง

แนวโน้มของรายได้จากค่าโดยสารจะได้รับผลกระทบจากหลายปัจจัย
ซึ่งส่วนใหญ่จะอยู่นอกเหนือการควบคุมของบีทีเอสซี
ซึ่งรวมถึงปัจจัยด้านความจำเป็นในการเดินทางของผู้โดยสาร ความเชื่อมั่นในความปลอดภัย
ระดับความหนาแน่นของการจราจร สภาวะทางเศรษฐกิจโดยทั่วไป ราคาน้ำมัน
การมีอยู่และคุณภาพของรูปแบบของการขนส่งโดยสารที่เป็นทางเลือกอื่น
การพัฒนาอสังหาริมทรัพย์โดยรอบสถานี แผนของรัฐบาลในการขยายระบบการขนส่งอื่นๆ
การประท้วงหรือชุมนุมทางการเมือง และการก่อการร้าย ทั้งนี้ บริษัทฯ
ไม่สามารถรับประกันได้ว่าในอนาคต
ปริมาณของผู้โดยสารและรายได้ค่าโดยสารของบีทีเอสซีจะไม่ลดลง
ในกรณีที่ปริมาณของผู้โดยสารและรายได้ค่าโดยสารของ
บีทีเอสซีลดลง สถานะทางการเงิน ผลการดำเนินงาน
และแนวโน้มการดำเนินการในอนาคตของบีทีเอสซีก็จะได้รับผลกระทบในทางลบ อย่างไรก็ตาม
นับตั้งแต่เปิดให้บริการมานั้น ระบบรถไฟฟ้าบีทีเอสมีการเติบโตของรายได้จาก
ค่าโดยสารมาโดยตลอด ยกเว้นในไตรมาสที่ 1 ของปีบัญชี 2554 รายได้จากค่าโดยสารลดลง
เมื่อเปรียบเทียบกับไตรมาสเดียวกันในปีบัญชี 2553
เนื่องจากระบบรถไฟฟ้าบีทีเอสจำเป็นต้องปิดให้บริการเป็นเวลา 8 วันเต็ม
รวมถึงต้องลดช่วงเวลาการให้บริการเป็นเวลาหลายวันอันเนื่องจากสถานการณ์ความไม่สงบทางการเมือง

2.1.2 บีทีเอสซีมีข้อจำกัดในการปรับเพิ่มอัตราค่าโดยสาร

บีทีเอสซีมีข้อจำกัดในการปรับเพิ่มอัตราค่าโดยสารเพื่อให้สอดคล้องกับการเปลี่ยนแปลงของภาวะตลาด
แนวโน้มของตลาดหรือเหตุการณ์อื่นๆ
และในการปรับเพิ่มอัตราค่าโดยสารเพื่อชดเชยกับต้นทุนในการดำเนินการและต้นทุนอื่นๆ
อันเป็นผลมาจาก (1) ผลของพลวัตรของการแข่งขันและความพอใจของผู้โดยสาร และ (2)
ผลของข้อกำหนดในสัญญาสัมปทาน (Concession Agreement)
ทั้งนี้การปรับอัตราค่าโดยสารขึ้นอยู่กับเงื่อนไขที่ระบุไว้ในสัญญาสัมปทาน กล่าวคือ
บีทีเอสซีมีสิทธิปรับค่าโดยสารที่เรียกเก็บได้ (Effective Fare) ได้ไม่เกิน 1
ครั้งในทุกระยะเวลา 18 เดือน
แต่ทั้งนี้จะต้องไม่เกินเพดานอัตราค่าโดยสารสูงสุดที่อาจเรียกเก็บได้ (Authorized Fare)
โดยหากดัชนีราคาผู้บริโภคชุดประจำเดือนทั่วไปสำหรับเขตกรุงเทพฯ (Bangkok consumer
price index)
ซึ่งประกาศโดยกระทรวงพาณิชย์ในเดือนใดก็ตามเมื่อเปรียบเทียบกับระยะเวลาอย่างน้อย 12
เดือนก่อนหน้านั้นเพิ่มขึ้นร้อยละ 5 หรือมากกว่า
บีทีเอสซีสามารถขอให้ปรับขึ้นเพดานอัตราค่าโดยสารสูงสุดที่อาจเรียกเก็บได้ (Authorized
Fare) ในอัตราไม่เกินร้อยละ 7 จากอัตราเดิม นอกจากนี้ ในกรณีพิเศษบางกรณี
บีทีเอสซีอาจขอปรับเพดานอัตราค่าโดยสารสูงสุดได้ เช่น
ในกรณีที่มีการเปลี่ยนแปลงของอัตราแลกเปลี่ยนของเงินบาทต่อเงินเหรียญสหรัฐสูงหรือต่ำกว่าอัตราแลกเปลี่ยนอ้างอิงที่กำหนด
การเปลี่ยนแปลงของอัตราดอกเบี้ยในต่างประเทศหรือภายในประเทศสูงหรือต่ำกว่าอัตราดอกเบี้ยอ้างอิงที่กำหนด
ความผันผวนของต้นทุนค่ากระแสไฟฟ้าของบีทีเอสซี หรือมีความเสี่ยงเป็นพิเศษ (certain
exceptional risk) เกิดขึ้น (โปรดดูรายละเอียดในหัวข้อ 4.1.1.1)
ซึ่งหากเกิดกรณีดังกล่าวนี้ขึ้น
บีทีเอสซีสามารถเสนอขอให้มีการเพิ่มเพดานอัตราค่าโดยสารสูงสุดที่อาจเรียกเก็บได้
ในขณะเดียวกัน กทม.
ก็สามารถที่จะขอให้มีการปรับลดเพดานอัตราค่าโดยสารขั้นสูงสุดที่อาจเรียกเก็บได้เช่นเดียวกัน
ยกตัวอย่างเช่น ในกรณีที่อัตราดอกเบี้ยเงินกู้ลดลงต่ำกว่าอัตราดอกเบี้ยอ้างอิงเกินกว่าร้อยละ 10
ทั้งนี้ ในกรณีที่คู่สัญญาตกลงกันไม่ได้ภายใน 30 วัน บีทีเอสซีหรือ กทม.
อาจร้องขอให้คณะกรรมการที่ปรึกษา (Advisory Committee)
ซึ่งจัดตั้งขึ้นตามสัญญาสัมปทานตัดสินว่า ข้อเสนอปรับราคาขึ้นหรือลงดังกล่าวเป็นที่ยอมรับได้หรือไม่
อย่างไรก็ดี หากการอนุมัติให้ขึ้นค่าโดยสารในขณะนั้นเป็นการขัดแย้งกับนโยบายของรัฐบาลแล้ว
บีทีเอสซีจะไม่ได้รับอนุญาตให้เพิ่มอัตราค่าโดยสาร
โดยรัฐบาลจะจัดหามาตรการมาชดเชยตามความเหมาะสมแก่ส่วนที่บีทีเอสซีต้องเสียหาย
อย่างไรก็ตาม บริษัทฯ ไม่อาจรับประกันได้ว่ารัฐบาลจะจัดหาหรือจัดให้มีการชดเชยดังกล่าว
นอกเหนือจากนั้น ถึงแม้ว่าสัญญาสัมปทานจะอนุญาตให้บีทีเอสซีสามารถขึ้นอัตราค่าโดยสารได้ก็ตาม
บีทีเอสซีก็อาจจะไม่สามารถหรือเลือกที่จะไม่ขึ้นอัตราค่าโดยสารเนื่องจากเหตุผลทางการเมือง
สังคม หรือเนื่องด้วยสภาพการแข่งขันทางธุรกิจและการสนองตอบของผู้โดยสาร

ในอดีตที่ผ่านมา บีทีเอสซีมีการปรับเพิ่มเพดานอัตราค่าโดยสารสูงสุดที่อาจเรียกเก็บได้
(Authorized Fare) จำนวน 1 ครั้ง ในปี 2542 และมีการปรับขึ้นค่าโดยสารที่เรียกเก็บได้
(Effective Fare) จำนวน 1 ครั้ง ในปี 2551
ซึ่งการปรับเพิ่มอัตราค่าโดยสารดังกล่าวเป็นไปตามขั้นตอนและสิทธิของบีทีเอสซีทั้งหมดตามที่ระบุไว้ในสัญญาสัมปทาน

2.1.3 กทม.
มีสิทธิบอกเลิกสัญญาสัมปทานได้หากมีเหตุผิดนัดบางอย่างตามที่ระบุไว้ในสัญญาสัมปทานเกิดขึ้น

ตามสัญญาสัมปทาน หากมีเหตุการณ์บางประการเกิดขึ้นดังที่ระบุไว้ในสัญญา บีทีเอสซี หรือกทม.
อาจบอกเลิกสัญญาสัมปทานได้
เว้นแต่เหตุการณ์ดังกล่าวได้รับการเยียวยาหรือแก้ไขภายในระยะเวลาที่กำหนดไว้ ทั้งนี้
ในกรณีที่บีทีเอสซีล้มละลาย หรือในกรณีที่บีทีเอสซีจงใจผิดสัญญาสัมปทานในสาระสำคัญอย่างต่อเนื่อง
กทม. มีสิทธิบอกเลิกสัญญาสัมปทานได้ ซึ่งในกรณีดังกล่าวนี้ หากเป็นกรณีที่แก้ไขไม่ได้
กทม.จะต้องจัดส่งหนังสือบอกกล่าวการยกเลิกสัญญาสัมปทานล่วงหน้า 1 เดือน
แต่หากเป็นกรณีที่บีทีเอสซีอาจแก้ไขให้ถูกต้องได้ กทม. จะมีหนังสือบอกกล่าวไปยัง บีทีเอสซี
ให้บีทีเอสซีปฏิบัติให้ถูกต้องภายในเวลาที่กำหนดแต่ต้องไม่น้อยกว่าหกเดือน
หากบีทีเอสซีไม่สามารถปรับปรุงการดำเนินการได้ในเวลาดังกล่าว และหากกทม.
มีเจตนาจะบอกเลิกสัญญานี้ตามข้อตกลงของสัญญาสัมปทาน กทม.
จะแจ้งเป็นหนังสือไปยังสถาบันการเงินที่บีทีเอสซีได้แจ้งว่าเป็นตัวแทนของกลุ่มเจ้าหนี้ของบีทีเอสซีที่ให้สินเชื่อในการก่อสร้างระบบรถไฟฟ้าบีทีเอส
โดยให้เวลากลุ่มเจ้าหนี้ไม่น้อยกว่าหกเดือนที่จะหาบุคคลอื่นมารับโอนจากบีทีเอสซีทั้งสิทธิและหน้าที่ตามสัญญาสัมปทานนี้
ในกรณีดังกล่าว บีทีเอสซีจะต้องชดใช้ค่าเสียหายให้แก่กทม. และกรรมสิทธิ์ในเครื่องมืออุปกรณ์
อุปกรณ์ควบคุม และทรัพย์สินอื่นๆ
ซึ่งตั้งอยู่บนที่ดินที่ใช้สำหรับระบบรถไฟฟ้าบีทีเอสจะถูกโอนให้แก่กทม.
ในกรณีที่สัญญาสัมปทานถูกยกเลิก บีทีเอสซีอาจจะไม่สามารถดำเนินการระบบรถไฟฟ้า
บีทีเอสได้ ซึ่งจะมีผลกระทบในทางลบอย่างร้ายแรงต่อธุรกิจ สถานะทางการเงิน ผลการดำเนินการ
และแนวโน้มการดำเนินการในอนาคตของบริษัทฯ และบีทีเอสซี

ในอดีตที่ผ่านมา ไม่เคยเกิดเหตุการณ์ที่เป็นเหตุในการบอกเลิกสัญญา ซึ่งส่งผลให้กทม.
ต้องแจ้งบีทีเอสซีให้ทราบถึงการกระทำผิดสัญญา

2.1.4 การที่บีทีเอสซีไม่ได้รับต่ออายุสัมปทานสำหรับการให้บริการรถไฟฟ้าในเส้นทางปัจจุบัน การที่
บีทีเอสซีไม่ได้รับสัมปทานในโครงการส่วนต่อขยายหรือความล่าช้าของรัฐบาลในการอนุมัติและการลงทุนในส่วนต่อขยายอาจมีผลกระทบในทางลบต่อแนวโน้มการเติบโตของบีทีเอสซี

ปัจจุบัน บีทีเอสซีเป็นผู้ได้รับสัมปทานจากกทม. ในการให้บริการระบบรถไฟฟ้าบีทีเอส
ซึ่งครอบคลุมเส้นทางสายสุขุมวิทและสายสีลมรวมระยะทาง 23.5 กิโลเมตร
และบีทีเอสซียังเป็นผู้ได้รับสิทธิในการบริหารส่วนต่อขยายสาย สีลม ระยะทาง 2.2 กิโลเมตร
จากกรุงเทพธนาคม ซึ่งเป็นบริษัทที่ได้รับสิทธิจากกทม. ในการบริหารจัดการส่วนต่อขยายสายสีลม
โดยในการต่ออายุสัญญาสัมปทาน สำหรับสายสุขุมวิทและสายสีลม
บีทีเอสซีจะต้องมีหนังสือแจ้งต่อกทม. ล่วงหน้าอย่างน้อย 3 ปี แต่ไม่เกิน 5 ปี
เพื่อต่ออายุสัญญาสัมปทาน ซึ่งตามกำหนดจะสิ้นสุดลงในเดือนธันวาคม 2572
ทั้งนี้การต่ออายุสัมปทานดังกล่าวจะต้องได้รับความเห็นชอบจากกระทรวงมหาดไทย
ซึ่งไม่อาจรับประกันได้ว่า บีทีเอสซีจะได้รับการต่ออายุสัมปทานต่อไปอีกในอนาคต
และหากสัญญาสัมปทานไม่ได้รับการต่ออายุหรือได้รับการต่ออายุโดยมีลักษณะการเข้าร่วมหรือข้อกำหนดอันเป็นที่น่าพอใจน้อยกว่าสัญญาฉบับปัจจุบัน
อาจส่งผลกระทบในทางลบต่อธุรกิจ และผลการดำเนินการทางการเงินของบีทีเอสซี

ในกรณีที่กทม.
มีความประสงค์จะสร้างเส้นทางรถไฟฟ้าใหม่หรือเพิ่มเติมจากเส้นทางให้บริการของรถไฟฟ้า
บีทีเอสในปัจจุบัน ซึ่งได้แก่ สายสุขุมวิท สายสีลม
และส่วนต่อขยายสายสีลมในระหว่างอายุของสัญญาสัมปทาน
หรือมีความประสงค์จะขยายหรือให้บริการในส่วนขยายระบบรถไฟฟ้าปัจจุบัน
บีทีเอสซีมีสิทธิตามสัญญาสัมปทานที่จะเจรจาเป็นรายแรกกับกทม.
เพื่อขอรับสิทธิดำเนินการเส้นทางสายใหม่
ทั้งนี้ภายใต้เงื่อนไขว่าบีทีเอสซีสามารถยอมรับเงื่อนไขที่ดีที่สุดที่กทม. ได้รับจากผู้เสนอรายอื่นได้
อย่างไรก็ตาม
บีทีเอสซีไม่สามารถรับประกันได้ว่ารัฐบาลจะดำเนินการตามแผนการขยายระบบขนส่งมวลชนของกรุงเทพฯ
ที่มีอยู่ในปัจจุบัน หรือหากรัฐบาลตัดสินใจที่จะดำเนินการดังกล่าว
ก็ไม่อาจรับประกันได้ว่าบีทีเอสซีจะเป็นผู้ได้รับสัมปทานสำหรับการดำเนินธุรกิจการเดินรถในส่วนต่อขยายดังกล่าว

ทั้งนี้
บีทีเอสซีมีข้อได้เปรียบกว่าเอกชนรายอื่นในการเสนอขอรับสัมปทานในส่วนต่อขยายสายสีเขียวที่อยู่ภายใต้การดูแลของกทม.
ซึ่งข้อได้เปรียบดังกล่าวรวมถึง ประสบการณ์ในการดำเนินงาน
ความเป็นไปได้ที่จะมีต้นทุนที่ต่ำกว่าเอกชนรายอื่น เนื่องจากได้ลงทุนศูนย์จอดและซ่อมบำรุง
และศูนย์ควบคุมการเดินรถ ซึ่งสามารถใช้งานร่วมกันกับส่วนต่อขยายได้ และที่ผ่านมา เมื่อกทม.
ได้ดำเนินโครงการและเริ่มให้บริการส่วนต่อขยายเส้นทางการให้บริการของระบบรถไฟฟ้าบีทีเอสในส่วนต่อขยายสายสีลมระยะทาง
2.2 กิโลเมตรนั้น บีทีเอสซีก็ได้รับการแต่งตั้งให้ทำ
การให้บริการเดินรถและซ่อมบำรุงรักษาส่วนต่อขยายสายสีลมดังกล่าว
รวมถึงส่วนต่อขยายสายสุขุมวิท ตอนที่ 1 จาก
ซอยสุขุมวิท 85 – ซอยสุขุมวิท107 อ่อนนุช -แบริ่ง) ระยะทาง 5.25 กิโลเมตร
(ซึ่งคาดว่าจะเริ่มเปิดให้บริการประชาชนในวันที่ 12 สิงหาคม 2554

นอกจากนั้น ส่วนต่อขยายสายต่างๆ
ยังไม่มีการกำหนดแนวทางหรือหลักการในการเข้าร่วมดำเนินงานกับหน่วยงาน เช่น กทม. หรือ
รฟม. ที่เป็นผู้มีอำนาจในการบริหารจัดการเส้นทางรถไฟฟ้าส่วนต่อขยาย
นอกเหนือจากเส้นทางให้บริการของรถไฟฟ้าบีทีเอสในปัจจุบันที่ชัดเจน ซึ่งบริษัทฯ
ไม่สามารถรับรองได้ว่าบีทีเอสซีจะมีโอกาสได้เข้าร่วมดำเนินการการบริหารจัดการเส้นทางรถไฟฟ้าส่วนต่อขยายสายต่างๆ
หรือลักษณะการเข้าร่วมดำเนินการ
หรือข้อกำหนดเกี่ยวกับการเข้าร่วมดำเนินการจะเป็นที่น่าพอใจและก่อให้เกิดประโยชน์ต่อบีทีเอสซี
ซึ่ง
การไม่ได้เข้าร่วมดำเนินการอาจส่งผลกระทบในทางลบต่อธุรกิจ
และผลการดำเนินการทางการเงินของบีทีเอสซี รวมถึงโอกาสในการเติบโตของบีทีเอสซีด้วย

2.1.5
บีทีเอสซีอาจไม่สามารถดำเนินการตามกลยุทธ์การเจริญเติบโตของบีทีเอสซีในธุรกิจขนส่งมวลชนให้ประสบความสำเร็จได้
ทั้งนี้เพราะขึ้นอยู่กับปัจจัยต่างๆ รวมถึงการเห็นชอบของรัฐบาลด้วย

กลยุทธ์การเจริญเติบโตของบีทีเอสซีในธุรกิจขนส่งมวลชนมีหลายประการ
ไม่ว่าจะเป็นการเข้าร่วมประมูลเพื่อบริหารงานในส่วนต่อขยายของระบบรถไฟฟ้าบีทีเอส
แนวคิดที่จะมีส่วนร่วมในการดำเนินงานของโครงการขนส่งมวลชนระบบใหม่
หรือการดำเนินการเพื่อเชื่อมต่อกับเครือข่ายโครงการขนส่งมวลชนใหม่
การที่จะประสบความสำเร็จในการดำเนินการตามกลยุทธ์ดังกล่าวนี้
นอกเหนือจากสิ่งอื่นแล้วยังขึ้นอยู่กับการตัดสินใจและการดำเนินการของรัฐบาลเกี่ยวกับแผนการขยายตัวดังกล่าว
ความสามารถของบีทีเอสซีในการสรรหาและประเมินผู้ร่วมลงทุนทางธุรกิจ การลงทุนที่เป็นไปได้
การสนับสนุนทางการเงิน การดำเนินการให้มีข้อสรุปการลงทุน การได้รับความเห็นชอบและ
สิทธิในสัมปทานที่จำเป็น และการควบคุมทางการเงินและการดำเนินการอย่างเพียงพอ
กลยุทธ์การเจริญเติบโตดังกล่าวนี้ต้องการการสนับสนุนจากผู้บริหารและต้องใช้ทรัพยากรอื่นๆ
ของบีทีเอสซีเป็นอย่างมาก รวมถึงปัจจัยอื่นบางอย่างที่อยู่นอกเหนือการควบคุมของบีทีเอสซี อาทิเช่น
ปัจจัยทางด้านการเมือง
ดังนั้นการเจริญเติบโตในอนาคตของบีทีเอสซีจึงอาจได้รับผลกระทบในทางลบหากบีทีเอสซีไม่สามารถลงทุนหรือเข้าร่วมดำเนินงานดังกล่าวนี้ได้
หรือการลงทุนหรือเข้าร่วมดำเนินงานดังกล่าวไม่ประสบความสำเร็จ
หรือไม่ประสบความสำเร็จเท่าที่คาด

2.1.6 บีทีเอสซีต้องเผชิญหน้ากับการแข่งขันจากการขนส่งสาธารณะรูปแบบอื่นๆ
ซึ่งอาจส่งผลให้เกิดความกดดันในการกำหนดราคาค่าโดยสาร

บีทีเอสซีเผชิญหน้ากับการแข่งขันจากการขนส่งรูปแบบอื่นๆ ในกรุงเทพฯ ซึ่งส่งผลให้เกิดการแข่งขัน
ด้านราคา รูปแบบการขนส่งที่อาจเป็นการแข่งขันกับระบบรถไฟฟ้าบีทีเอส ได้แก่
รถโดยสารประจำทางที่ได้รับ
เงินช่วยเหลือจากรัฐบาล (Government subsidized-buses) รถไมโครบัส รถตู้
ซึ่งบางส่วนที่กล่าวมานี้ อาจเป็นทางเลือกในการเดินทางที่ถูกกว่าระบบรถไฟฟ้าบีทีเอส
ครอบคลุมเส้นทางทั่วกรุงเทพฯ และบริเวณใกล้เคียงมากกว่า
และผู้เดินทางสามารถที่จะเข้าถึงได้ง่ายกว่า แม้ว่าจะต้องใช้เวลาในการเดินทางมากกว่าก็ตาม
นอกจากนั้น รูปแบบของการขนส่งอื่นๆ ที่ใหม่กว่า อาจสามารถให้ความสะดวกสบาย
และการบริการได้มากกว่า
จึงทำให้ไม่สามารถมั่นใจได้ว่าบีทีเอสซีจะสามารถแข่งขันกับรูปแบบของการขนส่งที่มีอยู่
และที่จะเกิดขึ้นใหม่ได้อย่างมีประสิทธิภาพตลอดเวลา
เมื่อคำนึงถึงแต่ละปัจจัยหรือทั้งหมดดังที่กล่าวมา
การแข่งขันและการสูญเสียความได้เปรียบทางการแข่งขัน อันเป็นผลมาจากเหตุดังกล่าว
สามารถส่งผลกระทบในทางลบอย่างร้ายแรงต่อธุรกิจ สถานะทางการเงิน
ผลการดำเนินการและความคาดหวังของบีทีเอสซี

2.1.7 ระบบรถไฟฟ้าบีทีเอส ปัจจุบันมีเส้นทางการให้บริการและสถานีเชื่อมต่อ (interchange
station) ที่จำกัด และต้องพึ่งพาระบบการส่งต่อผู้โดยสารจากระบบการขนส่งรูปแบบอื่น (feeder
system)

ระบบรถไฟฟ้าบีทีเอส รวมส่วนต่อขยายสายสีลม ปัจจุบันมีความยาว25.7 กิโลเมตร
ซึ่งมีสถานีลอยฟ้า (elevated stations) จำนวนทั้งสิ้น 25 สถานี รวมสถานีเชื่อมต่อ
(interchange station) หรือสถานีร่วมที่สถานีสยามจำนวน 1 สถานี
ระบบรถไฟฟ้าบีทีเอสมีข้อจำกัดเกี่ยวกับเส้นทางการให้บริการ
และต้องพึ่งพาระบบการส่งต่อผู้โดยสารจากระบบการขนส่งรูปแบบอื่น (feeder system)
ในการรับส่งผู้โดยสาร

อย่างไรก็ตาม
ปัจจุบันรถไฟฟ้าบีทีเอสไม่ได้มีการพึ่งพาระบบการส่งต่อผู้โดยสารจากระบบการขนส่งอื่นรูปแบบใดรูปแบบหนึ่งอย่างมีนัยสำคัญ
แต่พึ่งพาการขนส่งในหลายรูปแบบ นอกจากนี้
บีทีเอสซีจะยังคงดำเนินการเพิ่มจุดเชื่อมต่อกับอาคารพาณิชย์และเพิ่มจำนวนสถานีรถไฟฟ้าที่เชื่อมต่อกับระบบขนส่งมวลชนอื่นๆ
เช่น
สถานีของโครงการบีอาร์ทีและสถานีของโครงการระบบขนส่งทางรถไฟเชื่อมท่าอากาศยานสุวรรณภูมิ
(Airport Rail Link) เพื่อเป็นการอำนวยความสะดวกและเพิ่มจำนวนผู้โดยสาร
จำนวนผู้โดยสารของระบบรถไฟฟ้าบีทีเอสในปัจจุบัน
และในอนาคตและการเติบโตของบีทีเอสซีในอนาคตอาจได้รับผลกระทบในทางลบอย่างมีนัยสำคัญ
หากระบบการขนส่งรูปแบบอื่นต้องหยุดให้บริการ ให้บริการได้ล่าช้าหรือได้รับความเสียหาย
ซึ่งส่งผลให้จำนวนผู้โดยสารและรายได้ลดลง

2.1.8 ปัจจุบันบีทีเอสซีต้องพึ่งพาซีเมนส์ในการให้บริการดูแลรักษาในบางส่วน
ซึ่งการทำสัญญาระยะยาวทำให้บีทีเอสซีอาจมีอำนาจต่อรองที่ลดลง

ซีเมนส์เป็นคู่สัญญาหลักตามสัญญาดูแลรักษาเครื่องจักรและอุปกรณ์สำหรับระยะเวลา 10 ปี
ซึ่งจะสิ้นสุดในเดือนธันวาคม 2557 โดยมีค่าจ้างดูแลรักษาสำหรับปีบัญชี 2552 2553 และ 2554
คิดเป็นเงินเท่ากับ 350 ล้านบาท 346 ล้านบาท และ 327.1 ล้านบาท ตามลำดับ

เมื่อวันที่ 30 กันยายน 2552
บีทีเอสซีได้ลงนามในสัญญาแก้ไขสัญญาดูแลรักษาเครื่องจักรและอุปกรณ์กับ
ซีเมนส์
โดยมีวัตถุประสงค์หลักในการปรับเปลี่ยนขอบเขตการให้บริการดูแลรักษาเครื่องจักรและอุปกรณ์ของซีเมนส์
รวมถึงการปรับลดค่าจ้างดูแลรักษาลง
และเพื่อเป็นการลดการพึ่งพาซีเมนส์ในการดูแลบำรุงรักษาเครื่องจักรและอุปกรณ์ลง
โดยปัจจุบันบีทีเอสซีได้ดำเนินการบำรุงรักษาระบบรถไฟฟ้าบางส่วนด้วยบุคลากรของบีทีเอสซีเอง
เช่นระบบจัดเก็บค่าโดยสารอัตโนมัติ ระบบวิทยุสื่อสาร งานโยธา
และระบบอาณัติสัญญาณในส่วนต่อขยายสายสีลม 2.2 กิโลเมตร
รวมทั้งพัฒนาบุคลากรอย่างต่อเนื่องเพื่อลดการพึ่งพาผู้ผลิตในการดูแลบำรุงรักษาเครื่องจักรและอุปกรณ์ลง
นอกจากนี้ บีทีเอสซียังได้เตรียมความพร้อมในการบำรุงรักษาสำหรับขบวนรถไฟฟ้าใหม่จำนวน 12
ขบวน 48 ตู้โดยสาร) ซึ่งผลิตโดยผู้ผลิตรายอื่น คือ ซีอาร์ซี
ซึ่งเป็นผู้ผลิตรถไฟและรถไฟฟ้าชั้นนำของประเทศจีน)
ซึ่งได้มีการขนส่งถึงประเทศไทยทั้งหมดในเดือนมิถุนายน 2553
และเริ่มทยอยให้บริการในเชิงพาณิชย์ในเดือนธันวาคม 2553
รวมทั้งเตรียมที่จะทำการบำรุงรักษาระบบอาณัติสัญญาณที่ปรับเปลี่ยนใหม่
ซึ่งถือเป็นส่วนสำคัญของการเดินรถไฟฟ้าด้วยตนเองเช่นเดียวกับขบวนรถไฟฟ้าใหม่ นอกจากนั้น
บีทีเอสซียังมีนโยบายในการเพิ่มศักยภาพของหน่วยงานวิศวกรรมและหน่วยงานบำรุงรักษา
ในการซ่อมบำรุงเครื่องจักรและอุปกรณ์ที่เกี่ยวกับระบบรถไฟฟ้าเพื่อเป็นการลดการพึ่งพาบริษัทผู้ผลิตรถไฟฟ้า

อย่างไรก็ตาม
ในกรณีที่ซีเมนส์ไม่สามารถที่จะให้บริการได้อย่างเป็นที่น่าพอใจตามข้อกำหนดในสัญญาที่เกี่ยวข้อง
หรือเลิกสัญญา
หรือต้องการที่จะแก้ไขข้อกำหนดในสัญญาดังกล่าวในลักษณะที่ไม่เป็นประโยชน์ต่อบีทีเอสซี
อาจส่งผลกระทบในทางลบต่อธุรกิจ และผลการดำเนินการทางการเงินของบีทีเอสซีได้

2.1.9
บีทีเอสซีมีความเสี่ยงจากการผันผวนของต้นทุนการดำเนินงานซึ่งอยู่เหนือการควบคุมของบีทีเอสซี
และการปรับตัวเพิ่มขึ้นของต้นทุนการดำเนินงานอาจส่งผลกระทบในทางลบต่อผลการดำเนินการ

ต้นทุนค่าโดยสารไม่รวมค่าเสื่อมราคาและค่าตัดจำหน่ายคิดเป็นอัตราส่วนประมาณร้อยละ 37.3
32.3 และ 31.8 ของรายได้จากการดำเนินงานธุรกิจขนส่งมวลชนของบีทีเอสซีในปีบัญชี 2552
2553 และ 2554 ทั้งนี้ค่าใช้จ่ายทางด้านการซ่อมบำรุงระบบรถไฟฟ้าจะเป็นไปตามสัญญาซ่อมบำรุง
(Maintenance Agreement) ที่บีทีเอสซีทำกับซีเมนส์ สัญญาซ่อมบำรุงดังกล่าวมีกำหนดเวลา 10
ปี โดยจะสิ้นสุดลงในปี 2557 และอาจได้รับการต่ออายุได้อีกครั้งมีกำหนด10
ปีภายใต้การตกลงร่วมกันระหว่างซีเมนส์และบีทีเอสซี
บีทีเอสซีมีหน้าที่ต้องจ่ายค่าตอบแทนให้กับซีเมนส์โดยคำนวณจากระยะทางการเดินทางต่อปีของรถไฟฟ้าแต่ละคันที่มีการกำหนดไว้
และอาจมีการปรับเพิ่มได้ตามระยะทางของรถไฟฟ้าที่เพิ่มขึ้น นอกจากนี้
อาจมีการปรับค่าตอบแทนดังกล่าวตามดัชนีผู้บริโภคของกรุงเทพฯ

ในกรณีที่ค่าตอบแทนของซีเมนส์มีการปรับตัวสูงขึ้นเนื่องจากเหตุดังกล่าว
แต่บีทีเอสซีไม่สามารถเพิ่มอัตราค่าโดยสารเพื่อสะท้อนต้นทุนที่เพิ่มสูงขึ้นได้
อาจส่งผลกระทบเชิงลบต่อธุรกิจ ผลประกอบการ ผลการดำเนินงาน
และแนวโน้มในการทำธุรกิจของบีทีเอสซีได้

นอกจากนี้
ต้นทุนค่าไฟฟ้าที่ใช้ตามสถานีรถไฟฟ้าและสำหรับการประกอบกิจการเดินรถของบีทีเอสซีคิดเป็นอัตราส่วนประมาณร้อยละ
14.8 17.6 และ 18.3
ของต้นทุนค่าโดยสารซึ่งไม่รวมค่าเสื่อมราคาและค่าตัดจำหน่ายของบีทีเอสซีในปีบัญชี 2552 2553
และ 2554 ตามลำดับ รัฐบาลไทยเป็นผู้มีอำนาจในการกำหนดค่าไฟฟ้า
และอาจมีการปรับค่าไฟฟ้าได้
ด้วยหลายเหตุปัจจัยรวมถึงราคาน้ำมันในตลาดโลกและความต้องการใช้ไฟฟ้าโดยรวม
ในกรณีที่ต้นทุนค่าไฟฟ้าเพิ่มขึ้นอย่างมีนัยสำคัญ
และบีทีเอสซีไม่สามารถเพิ่มอัตราค่าโดยสารเพื่อสะท้อนต้นทุนที่เพิ่มสูงขึ้นได้
อาจส่งผลกระทบเชิงลบต่อธุรกิจผลประกอบการ ผลการดำเนินงาน
และแนวโน้มในการทำธุรกิจของบีทีเอสซีได้

ถึงแม้ว่าในอดีตที่ผ่านมา จะยังไม่เคยมีเหตุการณ์ที่เป็นสาเหตุให้ต้นทุนการประกอบการของบีทีเอสซี
เพิ่มขึ้นอย่างมีนัยสำคัญและส่งผลต่อความสามารถในการสร้างผลกำไรของบีทีเอสซี
อีกทั้งบีทีเอสซียังได้ดำเนินการให้มีการลดต้นทุนการประกอบการบางรายการลง เช่น
การดำเนินการซ่อมบำรุงและรักษาระบบบางส่วนด้วยบุคลากรของบีทีเอสซีเองแทนการจ้างผู้ให้บริการจากภายนอก
เป็นต้น และในสัญญาสัมปทานได้กำหนดให้บีทีเอสซีสามารถปรับค่าโดยสารเป็นกรณีพิเศษได้
หากมีต้นทุนในการดำเนินงานเพิ่มขึ้น นอกเหนือจากการปรับตามดัชนีผู้บริโภค อย่างไรก็ดี
ต้นทุนการประกอบการของบีทีเอสซีอาจเพิ่มสูงขึ้นเพราะปัจจัยที่อยู่นอกเหนือการควบคุมของบีทีเอสซี
รวมถึงจากการที่บีทีเอสซีต้องปฏิบัติหน้าที่ตามสัญญาในการซ่อมบำรุง ต่ออายุ
หรือทดแทนทรัพย์สินหรือโครงสร้างที่ใช้ในการประกอบการเดินรถไฟฟ้า เพื่อให้เป็นไปตามมาตรฐาน
ซึ่งกทม. อาจเรียกให้บีทีเอสซีดำเนินการตามมาตรฐานที่สูงขึ้น
แม้ว่าความต้องการในการใช้งานจริงอาจจะลดลง เช่น
การกำหนดให้มีรถไฟฟ้าให้บริการตามระยะเวลาขั้นต่ำ
และการกำหนดจำนวนเที่ยวขั้นต่ำในแต่ละวัน)
บีทีเอสซีอาจมีความจำเป็นในการจัดหาทรัพย์สินที่ใช้ในการประกอบกิจการเพิ่มเติม
และอาจต้องลงทุนในสินทรัพย์เพิ่มเติม
และมีค่าใช้จ่ายในการประกอบการเพิ่มขึ้นเนื่องจากมีการขยายระบบรถไฟฟ้า)
หรือจากการบริหารส่วนต่อขยายต่าง ๆ
ผลประโยชน์และสวัสดิการของพนักงานบีทีเอสซีอาจต้องมีการปรับเพิ่มขึ้น
บีทีเอสซีอาจต้องจ่ายค่าตอบแทนให้กับซีเมนส์ตามสัญญาซ่อมบำรุงเพิ่มขึ้น
หรืออาจมีการเปลี่ยนแปลงนโยบายทางการเงินหรือนโยบายอื่นใดของรัฐบาลที่มีผลต่อการดำเนินกิจการหรือความต้องการด้านการขนส่ง
บีทีเอสซีไม่มีสิทธิและไม่มีหลักประกันใดๆ ว่าบีทีเอสซีจะมีสิทธิได้รับการชดเชยค่าใช้จ่ายใดๆ
จากรัฐบาล หรือจากกทม. หรือบีทีเอสซีจะสามารถเรียกเก็บค่าโดยสารในอัตราที่สูงขึ้นได้
เพื่อชดเชยกับต้นทุนที่เพิ่มสูงขึ้น
ดังนั้นค่าใช้จ่ายในอนาคตของบีทีเอสซีอาจเพิ่มขึ้นในอัตราที่สูงกว่ารายได้ค่าโดยสารในอนาคต
เหตุการณ์เช่นนั้นจะส่งผลให้ผลกำไรของบีทีเอสซีลดลง และอาจส่งผลกระทบเชิงลบต่อธุรกิจ
สถานะทางการเงิน ผลประกอบการและแนวโน้มการดำเนินงานในอนาคตของบีทีเอสซี

2.1.10 พลังงานไฟฟ้า (Power) เป็นสิ่งสำคัญต่อการประกอบการของบีทีเอสซี
และบีทีเอสซีต้องพึ่งพาการไฟฟ้านครหลวง (กฟน.) สำหรับการจัดส่งพลังงาน

การดำเนินงานของระบบรถไฟฟ้าขึ้นอยู่กับการมีอยู่ของพลังงานไฟฟ้า
ปัจจุบันพลังงานไฟฟ้าสำหรับระบบรถไฟฟ้าจัดส่งโดย กฟน. สถานีจ่ายกระแสไฟฟ้ามี 2 สถานี
ได้แก่ที่โรงเก็บและซ่อมบำรุงที่หมอชิตสถานีหนึ่งและอีกสถานีหนึ่งที่ซอยไผ่สิงโต ถนนพระราม 4
ระบบรถไฟฟ้าได้ถูกออกแบบให้ดำเนินงานจากสถานีจ่ายกระแสไฟฟ้าทั้งสองสถานีหรือจากสถานีใดสถานีหนึ่ง
เพื่อให้สามารถให้บริการได้หากสถานีจ่ายกระแสไฟฟ้าสถานีใดสถานีหนึ่งไม่สามารถทำการจ่ายกระแสไฟฟ้าได้
นอกจากนี้ ในกรณีที่ไฟฟ้าจากสถานีจ่ายกระแสไฟฟ้าทั้ง 2 สถานีดับ
จะมีไฟฟ้าสำรองเพื่อให้ระบบที่เกี่ยวข้องกับความปลอดภัยทำงานต่อได้
เพื่อการรักษาข้อมูลและเครือข่ายที่จำเป็นสำหรับการเริ่มการบริการอีกครั้ง
และเพื่อนำรถไฟฟ้าไปจอด ณ สถานีที่ใกล้ที่สุด อย่างไรก็ตาม
การจัดส่งพลังงานไฟฟ้าสำรองดังกล่าวนั้นไม่เพียงพอสำหรับการเริ่มเดินเครื่องของรถไฟฟ้า ทั้งนี้
ยังไม่เคยปรากฏเหตุการณ์ที่แหล่งจ่ายกระแสไฟฟ้าที่จ่ายไฟให้แก่สถานีจ่ายกระแสไฟฟ้าทั้ง 2 สถานี
มีปัญหาส่งไฟฟ้าไม่ได้พร้อมกัน

เนื่องจาก กฟน. เป็นผู้จัดส่งพลังงานไฟฟ้าเพียงรายเดียว ดังนั้น การหยุดการจัดส่งพลังงานไฟฟ้า
(Power Outage) หรือการเกิดการหยุดชะงักชั่วคราว หรือล่าช้าในการจัดส่งพลังงานไฟฟ้า
หรือไม่สามารถจัดส่งพลังงานไฟฟ้าในปริมาณที่ต้องการ ณ
เวลาที่ต้องการใช้จะทำให้การทำงานของระบบรถไฟฟ้าขัดข้องและหยุดชะงัก

2.1.11
การไม่ปฏิบัติตามขั้นตอนการดำเนินการที่ถูกต้องอาจทำให้เกิดความเสียหายและความรับผิดตามสัญญาสัมปทานของบีทีเอสซี

จุดบกพร่องในระบบรถไฟฟ้าบีทีเอสและการซ่อมบำรุงที่ไม่มีประสิทธิภาพอาจทำให้บีทีเอสซีไม่สามารถปฏิบัติตามมาตรฐานการดำเนินการของระบบรถไฟฟ้าบีทีเอสตามที่กำหนดไว้ในสัญญาสัมปทาน
และอาจทำให้เกิดต้นทุนการประกอบการที่สูงขึ้น ซึ่งกทม.
อาจปรับค่าเสียหายจากบีทีเอสซีในจำนวนที่สูงมากในกรณีที่บีทีเอสซี
ไม่สามารถดำเนินการได้ตามมาตรฐานและผลการดำเนินการขั้นต่ำที่กำหนดไว้ นอกจากนี้
เหตุการณ์ดังกล่าวนี้
อาจนำไปสู่รายได้ค่าโดยสารที่ลดลง
เนื่องจากการให้บริการของระบบรถไฟฟ้าบีทีเอสเกิดความล่าช้าหรือชะงักงัน
กรณีที่ความเสียหายเกิดกับระบบรถไฟฟ้าบีทีเอสภายใต้สัญญาซ่อมบำรุง
ซีเมนส์ในฐานะผู้รับเหมาด้านการซ่อมบำรุงมีหน้าที่ต้องซ่อมแซม
และดำเนินการแก้ไขชิ้นส่วนด้านไฟฟ้าและเครื่องกลที่ชำรุด
ซีเมนส์ต้องรับผิดชอบชำระค่าปรับในอัตราที่ไม่เกินร้อยละ 5 ของค่าตอบแทนในการซ่อมบำรุงรายปี
หากมีการดำเนินการที่ผิดพลาดไม่เป็นไปตามมาตรฐานที่กำหนดไว้บางประการของระบบ
สำหรับปีบัญชี 2553 และ 2554 ค่าตอบแทนในการซ่อมบำรุงเป็น 346 ล้านบาท และ 327.1
ล้านบาท ตามลำดับ
แม้ว่าซีเมนส์จะไม่เคยต้องรับผิดชอบชดใช้ค่าเสียหายให้บีทีเอสซีในรูปของค่าปรับตามสัญญาซ่อมบำรุงและแม้ว่าบีทีเอสซีเชื่อว่าบทปรับดังกล่าวจะเป็นแรงจูงใจให้ซีเมนส์ปฏิบัติหน้าที่ตามสัญญาซ่อมบำรุงด้วยความระมัดระวัง
และช่วยชดเชยสำหรับต้นทุนที่เพิ่มหรือรายได้ที่ขาดหายไปเนื่องจากปัญหาที่เกิดจากการซ่อมบำรุงระบบรถไฟฟ้า
แต่ก็ไม่มีหลักประกันว่าเงินที่ได้จากการปรับดังกล่าวจะเพียงพอที่จะชดเชยความเสียหายทั้งหมดของบีทีเอสซีจากความผิดพลาดในการดำเนินการและการซ่อมบำรุงระบบรถไฟฟ้า
และนอกจากนี้ความเสียหายยังอาจเกิดขึ้นจากเหตุที่ไม่ใช่ความรับผิดชอบของซีเมนส์ เช่น
เกิดจากความผิดพลาดของพนักงานหรือเหตุอื่นซึ่งบีทีเอสซีรับผิดชอบ
ทั้งนี้ตั้งแต่เริ่มดำเนินกิจการรถไฟฟ้ายังไม่ปรากฏว่าบีทีเอสซีถูกฟ้องร้องเป็นคดีอันเนื่องมาจากการบาดเจ็บหรือเสียชีวิตหรือความเสียหายต่อทรัพย์สินที่เกิดขึ้นจากสาเหตุดังกล่าวแต่อย่างใด

2.1.12
บีทีเอสซีมีหน้าที่ในการปฏิบัติตามกฎหมายและระเบียบเกี่ยวกับสุขอนามัยและสิ่งแวดล้อมซึ่งอาจมีการเปลี่ยนแปลงกฎและระเบียบต่างๆ
และอาจส่งผลกระทบเชิงลบต่อธุรกิจ สถานะทางการเงิน
ผลการดำเนินงาน และแนวโน้มในอนาคตของบีทีเอสซี

บีทีเอสซีประกอบธุรกิจภายใต้กฎหมาย กฎเกณฑ์และระเบียบที่ครอบคลุมและมีความเข้มงวดเพิ่มขึ้นใน
ด้านที่เกี่ยวกับสิ่งแวดล้อม สุขภาพและความปลอดภัยโดยเฉพาะในด้านการควบคุมปริมาณเสียง
การกำจัดขยะของเสีย และด้านอื่นๆ
หากมีการละเลยไม่ปฏิบัติตามกฎและระเบียบเหล่านี้อาจทำให้บีทีเอสซีต้องถูกโทษปรับ
หรือต้องรับบทลงโทษทางอาญา ถูกเพิกถอนใบอนุญาตและถูกสั่งให้ปิดกิจการ

ที่ผ่านมาบีทีเอสซีมีค่าใช้จ่ายซึ่งจะยังคงเกิดขึ้นอย่างต่อเนื่องต่อไปในการปฏิบัติตามกฎและระเบียบต่างๆ
ด้านสิ่งแวดล้อม สุขอนามัยและความปลอดภัย
นอกจากนี้การที่มีการประกาศใช้กฎหมายใหม่หรือบังคับใช้กฎหมายเดิมอย่างเข้มงวดมากขึ้นอาจทำให้บีทีเอสซีต้องมีความรับผิดต่อรัฐบาลหรือต่อบุคคลภายนอก
และอาจทำให้บีทีเอสซีต้องรับผิดชอบค่าใช้จ่ายจำนวนมากกว่าที่ได้เคยมีการประมาณการไว้
ที่ผ่านมาบีทีเอสซีไม่เคยถูกตรวจสอบหรือฟ้องร้องดำเนินคดี
หรือถูกโทษปรับอย่างมีนัยสำคัญในเรื่องที่เกี่ยวกับสิ่งแวดล้อม
หากแต่ไม่มีหลักประกันใดที่จะรับรองได้ว่าในอนาคตบีทีเอสซีจะไม่ถูกฟ้องร้องดำเนินคดีหรือถูกดำเนินการทางกฎหมายเพื่อให้รับผิดชอบต่อกระบวนการใดๆ
ซึ่งต้นทุนของการดำเนินการดังกล่าวอาจสูงมาก

2.1.13 การปฏิบัติตามกฎหมายและนโยบายต่างๆ ของรัฐบาลอาจส่งผลกระทบในทางลบต่อธุรกิจ
สถานะทางการเงิน ผลการดำเนินงานทั้งในปัจจุบันและอนาคตของบีทีเอสซี

บีทีเอสซีประกอบธุรกิจตามสัมปทานที่ได้รับมาภายใต้อำนาจการดูแลควบคุมของกทม.
และกระทรวงมหาดไทย
อาจเกิดเหตุการณ์ที่คู่สัญญาอาจมีการตีความข้อกำหนดและเงื่อนไขในสัญญาสัมปทานแตกต่างกัน
ตัวอย่างเช่น อาจมีบางเหตุการณ์เกิดขึ้นซึ่งทำให้บีทีเอสซีสามารถเพิ่มราคาค่าโดยสารได้
แต่การขึ้นค่าโดยสารดังกล่าวเป็นการขัดแย้งกับนโยบายของรัฐบาลในขณะนั้น
บีทีเอสซีจะไม่ได้รับอนุญาตให้ขึ้นค่าโดยสาร
แต่อาจได้รับการผ่อนผันหรือชดเชยในรูปแบบอื่นเพื่อเยียวยาความสูญเสียที่เกิดขึ้นในระหว่างระยะเวลาดังกล่าว
อย่างไรก็ตาม ข้อกำหนดเกี่ยวกับการเยียวยาดังกล่าวนี้
มีข้อความที่ค่อนข้างกว้างและยังไม่เคยมีการนำมาใช้งานจริง
และข้อความเฉพาะสำหรับการเยียวยาดังกล่าวไม่ได้มีการให้คำจำกัดความไว้ในสัญญาสัมปทาน
หากบีทีเอสซีไม่สามารถทำ
ความตกลงด้วยดีสำหรับปัญหาที่เกิดขึ้นกับกทม.
และกระทรวงมหาดไทยอาจทำให้บีทีเอสซีต้องเสียเวลาในการบริหารกิจการเป็นอย่างมาก
และอาจส่งผลกระทบในทางลบต่อธุรกิจ ผลประกอบการหรือผลการดำเนินงานของบีทีเอสซี

รัฐบาลโดยผ่านทางกทม. กระทรวงมหาดไทยและหน่วยงานของรัฐอื่นๆ
อาจดำเนินการโดยมุ่งหวังที่จะครอบงำการดำเนินงานของบีทีเอสซีเพื่อให้เป็นไปในทิศทางที่รัฐต้องการเพื่อรักษาผลประโยชน์สาธารณะ
และสนองนโยบายทางด้านเศรษฐกิจ การเมือง และสังคม
การกระทำของรัฐบาลอาจไม่สอดคล้องกับวัตถุประสงค์ในการแสวงหาผลกำไรสูงสุด
และดังนั้นอาจไม่ใช่สิ่งที่เป็นประโยชน์ที่ดีที่สุดของบีทีเอสซี ในกรณีที่รัฐบาลกระทำการหรือทำให้
บีทีเอสซีต้องกระทำการในลักษณะที่นอกเหนือจากที่เป็นประโยชน์ที่ดีที่สุดของบีทีเอสซีแล้ว
อาจส่งผลกระทบในทางลบต่อธุรกิจ ผลประกอบการ หรือผลการดำเนินงานของบีทีเอสซีได้

2.1.14 บีทีเอสซีต้องพึ่งพากรรมการ ผู้บริหารระดับสูง
และบุคลากรที่มีความชำนาญในการประกอบการเดินรถไฟฟ้าซึ่งประเทศไทยยังมีอยู่อย่างจำกัด

กรรมการและสมาชิกในทีมผู้บริหารระดับสูงเป็นส่วนสำคัญของความสำเร็จของบีทีเอสซีเพราะเป็นผู้ที่มีประสบการณ์
ความรู้สายสัมพันธ์ทางธุรกิจและความชำนาญ และหากมีเหตุให้สูญเสียบุคลากรดังกล่าวไป
ก็เป็นเรื่องยากที่จะหาบุคลากรที่มีความสามารถในระดับเดียวกันมาแทนที่
และอาจส่งผลให้ประสิทธิภาพในการดำเนินการและผลการดำเนินงานลดลง
บีทีเอสซีต้องพึ่งพาบุคลากรซึ่งมีความชำนาญและทุ่มเทในการบริหารและจัดการระบบ
เนื่องจากบีทีเอสซีเป็นผู้ประกอบการระบบขนส่งมวลชน (mass rapid transportation)
รายแรกในประเทศไทย ดังนั้น บีทีเอสซีจึงต้องมีค่าใช้จ่ายสูงในการคัดเลือกว่าจ้าง
ตลอดจนฝึกอบรมทักษะให้แก่บุคลากรเพื่อให้มีความรู้ ความชำนาญใน
การประกอบการเดินรถไฟฟ้าได้ นอกจากนี้
บีทีเอสซีอาจต้องเผชิญกับการแข่งขันกับผู้ประกอบการขนส่งมวลชน
รายอื่นๆ เพื่อแย่งชิงบุคลากรผู้เชี่ยวชาญของบีทีเอสซี
ความสามารถในการจูงใจบุคลากรของบีทีเอสซีอาจลดลงจากการที่ผู้ประกอบการขนส่งมวลชนเหล่านี้ขยายการดำเนินงานและการเกิดขึ้นของระบบการขนส่งมวลชนใหม่ๆ
ในกรณีที่บีทีเอสซีต้องประสบกับการสูญเสียบุคลากรที่มีความชำนาญจำนวนมาก
บีทีเอสซีอาจที่จะต้องพิจารณาการว่าจ้างเจ้าหน้าที่จากต่างประเทศหรือรับบุคลากรใหม่ซึ่งจะต้องมีการฝึกอบรมทักษะความชำนาญซึ่งจะทำให้ต้นทุนของ
บีทีเอสซีเพิ่มขึ้น

2.1.15 บีทีเอสซีอาจได้รับผลกระทบจากการนัดหยุดงาน
หรือการเรียกร้องค่าจ้างเพิ่มขึ้นจากพนักงานหรือการขัดแย้งใดๆ ก็ตามกับพนักงานของบีทีเอสซี

ณ วันที่ 31 มีนาคม 2554 บีทีเอสซีได้จ้างลูกจ้างเต็มเวลา (full-time employee) จำนวน
1,805 คน
ถึงแม้ว่าพนักงานของบีทีเอสซีไม่มีการรวมตัวกันเป็นสหภาพแรงงานและบีทีเอสซียังไม่เคยมีประสบการณ์เกี่ยวกับการนัดหยุดงานร่วมกันก็ตาม
แต่ไม่มีอะไรทำให้มั่นใจได้ว่าบีทีเอสซีจะไม่พบกับการหยุดชะงักของการประกอบการเนื่องจากข้อขัดแย้งหรือปัญหากับแรงงานของบีทีเอสซี
ซึ่งอาจส่งผลในทางลบต่อธุรกิจ ผลประกอบการ ผลการดำเนินงาน และความคาดหวังของบีทีเอสซี
นอกจากนี้ความพยายามโดยสหภาพแรงงานที่จะรวมกลุ่มพนักงานของบีทีเอสซีขึ้น
คล้ายกับที่เกิดขึ้นสำหรับพนักงานของบริษัทขนส่งมวลชนทั่วโลก
อาจหันเหความสนใจของผู้บริหารและเพิ่มค่าใช้จ่ายในการดำเนินงาน
และบีทีเอสซีอาจจะไม่สามารถที่จะเจรจาข้อตกลงที่ต่อรองจนเป็นที่ยอมรับสำหรับบุคคลที่เลือกให้สหภาพเป็นตัวแทนของตนได้
ปัจจัยดังกล่าวนี้อาจนำไปสู่การนัดหยุดงานที่เกิดขึ้นจากสหภาพ
รวมถึงการนัดหยุดงานซึ่งสามารถส่งผลกระทบในทางลบต่อธุรกิจ ผลประกอบการ
ผลการดำเนินงานและความคาดหวังของ
บีทีเอสซีได้

2.2 ความเสี่ยงเกี่ยวข้องกับธุรกิจสื่อโฆษณา

2.2.1 หากมีการบอกเลิกสัญญาสัมปทานอาจก่อให้เกิดผลกระทบในทางลบต่อรายได้ธุรกิจสื่อโฆษณา

ภายใต้สัญญาสัมปทานที่บีทีเอสซีทำกับกทม.
บีทีเอสซีได้รับสิทธิในการจัดหารายได้จากกิจการโฆษณาและบริหารพื้นที่เชิงพาณิชย์ในระบบรถไฟฟ้าบีทีเอส 
ในระยะแรก บีทีเอสซีให้สิทธิวีจีไอในการบริหารจัดการด้านการตลาดเป็นระยะเวลา 10 ปี
(นับตั้งแต่ปี 2542) และมีการขยายระยะเวลาของสัญญาต่อมาอีก 2 ปี จนเมื่อวันที่ 31 มีนาคม
2554
คู่สัญญาทั้งสองฝ่ายได้ตกลงให้ขยายอายุสัญญาให้สิ้นสุดลงพร้อมกับสัญญาสัมปทานหลักของบีทีเอสซีที่ทำกับกทม.
คือในเดือนธันวาคม 2572 ทั้งนี้ ตามสัญญาดังกล่าวบีทีเอสซีให้สิทธิแก่วีจีไอแต่เพียงผู้เดียว
ในการบริหารจัดการด้านการตลาดเกี่ยวกับพื้นที่โฆษณาทั้งพื้นที่ภายในและภายนอกขบวนรถไฟฟ้า
รวมถึงพื้นที่ร้านค้าในบริเวณสถานี ทั้งนี้
รายได้จากการบริหารพื้นที่โฆษณาและพื้นที่เชิงพาณิชย์บนระบบรถไฟฟ้าบีทีเอสของวีจีไอคิดเป็นมูลค่า
879 ล้านบาท และ 901 ล้านบาท คิดเป็นอัตราส่วนประมาณร้อยละ 15.6 และ 15.3
ของรายได้จากการดำเนินงานของบริษัทฯ ในปีบัญชี 2553 (ไม่รวมรายได้จากการบริหารจัดการ
รายได้จากการขายสิทธิในการเรียกร้องหนี้
โอนกลับค่าเผื่อผลขาดทุนจากการลดลงของมูลค่าโครงการ โอนกลับค่าเผื่อการด้อยค่าของสินทรัพย์
กำไรจากการชำระหนี้ กำไรจากการปรับโครงสร้างหนี้ ดอกเบี้ยรับ และอื่นๆ)
(ตามงบการเงินปรับปรุงใหม่) และปีบัญชี 2554
(ไม่รวมรายได้จากการขายสิทธิในการเรียกร้องหนี้
โอนกลับค่าเผื่อผลขาดทุนจากการลดลงของมูลค่าโครงการ โอนกลับค่าเผื่อการด้อยค่าของสินทรัพย์
กำไรจากการชำระหนี้ กำไรจากการวางทรัพย์เพื่อเป็นประกันในการชำระหนี้
กำไรจากการปรับโครงสร้างหนี้ ดอกเบี้ยรับและรายได้อื่น) ตามลำดับ

ดังนั้น หากมีการบอกเลิกสัญญาสัมปทานกับ กทม.
วีจีไอจะไม่สามารถหารายได้จากการบริหารพื้นที่โฆษณาและพื้นที่เชิงพาณิชย์บนระบบรถไฟฟ้าบีทีเอส
เนื่องจากสัญญาให้สิทธิในการบริหารจัดการด้านการตลาดที่ทำกับ บีทีเอสซีจะถูกบอกเลิกตามไปด้วย
ซึ่งผลของการบอกเลิกสัญญาดังกล่าวย่อมส่งผลกระทบในทางลบอย่างมีนัยสำคัญต่อธุรกิจ
สถานะทางการเงิน ผลการดำเนินงาน และแนวโน้มในการดำเนินงานในอนาคตของวีจีไอ

2.2.2 
รายได้จากธุรกิจสื่อโฆษณามีความเกี่ยวพันกับรายได้จากธุรกิจการดำเนินการระบบขนส่งมวลชนเป็นอย่างมาก
ซึ่งอาจจะทำให้รายได้จากธุรกิจสื่อโฆษณาได้รับผลกระทบในทางลบจากการลดลงของจำนวนผู้โดยสารรถไฟฟ้าบีทีเอส

ธุรกิจส่วนใหญ่ของวีจีไอมาจากการบริหารพื้นที่โฆษณาบนเส้นทางเดินรถไฟฟ้าบีทีเอส
(บนรถไฟฟ้าและสถานีต่างๆ) หากจำนวนผู้โดยสารรถไฟฟ้าบีทีเอสลดลงไม่ว่าด้วยเหตุผลใดๆ
อาจส่งผลให้มีการปรับลดแผนการโฆษณาหรืองบประมาณสำหรับการโฆษณาที่ลูกค้าจะจัดสรรไว้เพื่อใช้ในการโฆษณาบนระบบรถไฟฟ้าบีทีเอส
และอาจหันไปทำการโฆษณาผ่านสื่อโฆษณาอื่นๆ แทน
ซึ่งจะส่งผลให้รายได้ที่วีจีไอจะได้รับลดลงตามไปด้วย
และส่งผลกระทบในทางลบต่อแนวโน้มในการดำเนินงานในอนาคตของวีจีไอและบริษัทฯ

2.2.3      การที่กลุ่มวีจีไอไม่ได้รับต่ออายุสัญญาสำหรับพื้นที่โฆษณาในร้านค้า Modern Trade
อาจมีผลกระทบในทางลบต่อผลการดำเนินการทางการเงินของกลุ่มวีจีไอ

ในช่วง 5 ปีที่ผ่านมา
กลุ่มวีจีไอได้ทำการขยายธุรกิจด้านการโฆษณาโดยให้บริการพื้นที่โฆษณาในร้านค้า Modern Trade
หลายแห่ง เช่น เทสโก้ โลตัส บิ๊กซี ซุปเปอร์เซ็นเตอร์ และคาร์ฟูร์ เป็นต้น
ซึ่งกลุ่มวีจีไอได้เข้าทำสัญญากับร้านค้า Modern Trade ต่าง ๆ
เพื่อให้กลุ่มวีจีไอมีสิทธิในการให้บริการพื้นที่โฆษณาในร้านค้า Modern Trade
ดังกล่าวเป็นระยะเวลาประมาณ 2 - 5 ปี โดยปัจจุบันสัญญากับร้านค้า Modern Trade
จะทยอยสิ้นสุดในปี 2554 ถึง 2558 (ขึ้นอยู่กับแต่ละร้านค้า Modern Trade)
และจะต้องมีการเจรจากับผู้ให้เช่าพื้นที่แต่ละรายเมื่อสัญญาหมดอายุลง
โดยรายได้จากการบริหารพื้นที่โฆษณาในร้านค้า Modern Trade
ของกลุ่มวีจีไอคิดเป็นอัตราส่วนประมาณร้อยละ 3.8 และ 7.2
ของรายได้จากการดำเนินงานของบริษัทฯ ในปีบัญชี 2553 (ไม่รวมรายได้จากการบริหารจัดการ
รายได้จากการขายสิทธิในการเรียกร้องหนี้
โอนกลับค่าเผื่อผลขาดทุนจากการลดลงของมูลค่าโครงการ โอนกลับค่าเผื่อการด้อยค่าของสินทรัพย์
กำไรจากการชำระหนี้ กำไรจากการปรับโครงสร้างหนี้ ดอกเบี้ยรับ และอื่นๆ)
(ตามงบการเงินปรับปรุงใหม่) และปีบัญชี 2554
(ไม่รวมรายได้จากการขายสิทธิในการเรียกร้องหนี้
โอนกลับค่าเผื่อผลขาดทุนจากการลดลงของมูลค่าโครงการ โอนกลับค่าเผื่อการด้อยค่าของสินทรัพย์
กำไรจากการชำระหนี้ กำไรจากการวางทรัพย์เพื่อเป็นประกันในการชำระหนี้
กำไรจากการปรับโครงสร้างหนี้ ดอกเบี้ยรับและรายได้อื่น) ตามลำดับ บริษัทฯ
ไม่อาจรับประกันได้ว่ากลุ่มวีจีไอจะได้รับการต่ออายุสัญญากับร้านค้า Modern Trade
รายใดรายหนึ่งหรือทุกรายต่อไปอีกในอนาคต และหากสัญญากับร้านค้า Modern Trade
ไม่ได้รับการต่ออายุหรือได้รับการต่ออายุโดยมีลักษณะการเข้าร่วมหรือข้อกำหนดอันเป็นที่น่าพอใจน้อยกว่าสัญญาฉบับปัจจุบัน
อาจส่งผลกระทบในทางลบต่อธุรกิจ และผลการดำเนินการทางการเงินของกลุ่มวีจีไอ

2.3 ความเสี่ยงที่เกี่ยวข้องกับธุรกิจอสังหาริมทรัพย์

2.3.1 ความเสี่ยงจากภาวะการแข่งขัน

ภาวะแข่งขันที่รุนแรงทั้งในกรุงเทพฯ
และปริมณฑลจากผู้ประกอบการอสังหาริมทรัพย์รายใหญ่หลายราย
บางรายเป็นบริษัทที่มีแหล่งทรัพยากร ที่ดิน เงินทุน ระบบการก่อสร้าง และการตลาดที่ดี
รวมทั้งเป็นที่รู้จัก และมีรากฐานมายาวนานและต่อเนื่องกว่ากลุ่มบริษัท
ทำให้ได้เปรียบด้านการแข่งขันมากกว่า
และส่งผลให้การขายโครงการของกลุ่มบริษัทไม่เป็นไปตามที่ได้คาดการณ์ไว้ นอกจากนี้
การขยายตัวของเมืองและโครงข่ายการสัญจรที่ครอบคลุมพื้นที่เมืองมากขึ้น ทำให้เกิดทำเลใหม่ๆ
ที่มีศักยภาพเพิ่มขึ้นในแต่ละปี ส่งผลให้มีผู้ประกอบการใหม่หลายรายเข้าสู่ธุรกิจอสังหาริมทรัพย์
และบางรายเป็นผู้ประกอบการที่มีความพร้อมด้านเงินทุนที่ได้จากการดำเนินธุรกิจประเภทอื่นๆ
มาก่อน การเข้าสู่ตลาดมากขึ้นของผู้ประกอบการอื่นๆ เป็นตัวเร่งการเพิ่มอุปทาน (Supply)
จำนวนหนึ่งให้กับตลาด ซึ่งส่งผลต่อภาวะราคาของตลาดโดยรวม
และอาจมีผลต่อราคาขายและรายรับจากโครงการของกลุ่มบริษัท

การขยายตัวของอุตสาหกรรมอสังหาริมทรัพย์ เกิดจากความต้องการ (Demand) และกำลังซื้อ
(Purchasing Power) ซึ่งอิงอยู่กับสภาวะเศรษฐกิจ ความมีเสถียรภาพทางการเมืองของประเทศ
และนโยบายของภาครัฐ ซึ่งในปีที่ผ่านมา
การขยายตัวของตลาดอสังหาริมทรัพย์ในภาพรวมมีความผันผวนจากหลายสาเหตุ อาทิเช่น
เหตุการณ์ความไม่สงบ นโยบายการปล่อยสินเชื่อของสถาบันการเงิน
และการปรับค่าธรรมเนียมของกรมที่ดินคืนสู่อัตราปกติ เป็นต้น โดยสภาวะของธุรกิจโรงแรม
หรือคอนโดมิเนียม รวมไปถึงอาคารสำนักงาน จะมีลักษณะความผันผวนที่แตกต่างกันไป
เหล่านี้ส่งผลต่อผลประกอบการของกลุ่มบริษัทโดยตรง

2.3.2 ความมีชื่อเสียงและการมีแบรนด์ที่เป็นที่ยอมรับเป็นสิ่งสำคัญสำหรับธุรกิจอสังหาริมทรัพย์

การกำหนดกลยุทธ์การแข่งขันของกลุ่มบริษัท ที่ให้ความสำคัญกับการสร้างแบรนด์ให้เป็นที่รู้จัก
และเป็นที่ยอมรับ เนื่องจากแบรนด์ที่แข็งแกร่งจะสามารถทำให้เจ้าของแบรนด์เป็นผู้กำหนดราคา
ง่ายต่อการสร้างความแตกต่าง (Differentiation) และง่ายต่อการสร้างความภักดีต่อตัวสินค้า
(Brand Loyalty) สามารถดึงดูดลูกค้ารายใหม่ และรักษาฐานลูกค้าเดิมเอาไว้ได้
ซึ่งสิ่งเหล่านี้จะทำให้กลุ่มบริษัทได้เปรียบด้านการแข่งขันในระยะยาว
แต่ทั้งนี้การสร้างแบรนด์ขึ้นมาใหม่ท่ามกลางคู่แข่งอื่นๆ ที่มีอยู่แล้ว
ย่อมต้องใช้ทรัพยากรเป็นจำนวนมาก และใช้ระยะเวลาที่ยาวนานเป็นเครื่องพิสูจน์
ในขณะที่กลุ่มบริษัทกำลังอยู่ในระหว่างการสร้างแบรนด์ขึ้นมาใหม่เพิ่มเติมสำหรับโครงการที่มีอยู่ในปัจจุบันหรือโครงการที่อาจเกิดขึ้นในอนาคตซึ่งทำให้กลุ่มบริษัทอาจจะต้องรับภาระค่าใช้จ่ายที่เพิ่มขึ้น
และกลุ่มบริษัทไม่สามารถรับประกันได้ว่าแบรนด์ใหม่ของกลุ่มบริษัทจะเป็นแบรนด์ที่ได้รับการยอมรับจากบรรดาลูกค้าทั้งหลายของกลุ่มบริษัทในปัจจุบันและลูกค้าในอนาคต
การที่กลุ่มบริษัทอาจไม่สามารถรักษาไว้ซึ่งชื่อเสียงและแบรนด์ซึ่งได้รับการยอมรับดังกล่าว
หรือการที่กลุ่มบริษัทไม่สามารถที่จะทำให้แบรนด์ที่สร้างขึ้นมาใหม่ได้รับการยอมรับจากบรรดาลูกค้าได้นั้น
ย่อมส่งผลกระทบในทางลบอย่างมีนัยสำคัญต่อความสำเร็จของโครงการต่างๆ
ของกลุ่มบริษัททั้งในปัจจุบันและในอนาคต ส่วนแบ่งการตลาด ธุรกิจ สถานะทางการเงิน
ผลการดำเนินงาน และแนวโน้มการดำเนินงานในอนาคตของกลุ่มบริษัท

2.3.3 ความเสี่ยงจากความผันผวนหรือการปรับตัวเพิ่มขึ้นของต้นทุนโครงการ

ความเสี่ยงจากต้นทุนที่ดิน การมีผู้ประกอบการเพิ่มมากขึ้น
มีการแข่งขันที่สูงจากผู้ประกอบการทั้งรายใหม่และรายเดิม
อาจทำให้ราคาที่ดินที่จะนำไปพัฒนามีราคาสูงขึ้นโดยเฉพาะในบางทำเล และในทางกลับกัน
การแข่งขันที่สูงจะทำให้ราคาเฉลี่ยของอสังหาริมทรัพย์ต่ำลง
ซึ่งจะส่งผลกระทบต่อผลการดำเนินการไม่เป็นไปตามประมาณการที่กำหนดไว้ได้

ความเสี่ยงจากต้นทุนก่อสร้าง ซึ่งวัสดุก่อสร้างถือเป็นต้นทุนการก่อสร้างที่สำคัญในการพัฒนาโครงการ
ราคาวัสดุก่อสร้างจะมีความผันแปรไปตามปัจจัยต่างๆ เช่น
อุปสงค์และอุปทานของวัสดุก่อสร้างแต่ละชนิด ภาวะราคาน้ำมันที่ปรับตัวสูงขึ้น
รวมถึงการเติบโตของภาคอสังหาริมทรัพย์ โดยในการบริหารโครงการอสังหาริมทรัพย์นั้น
กลุ่มบริษัทได้ใช้นโยบายการว่าจ้างผู้รับเหมาหลายรูปแบบ อาทิเช่น
แบบที่กลุ่มบริษัทเป็นผู้รับผิดชอบค่าวัสดุก่อสร้างโดยตรงทั้งหมด
และแบบที่รวมค่าวัสดุและค่าแรงของทั้งโครงการไว้ในสัญญาว่าจ้างแล้ว
ซึ่งผู้รับเหมาจะเป็นผู้รับภาระราคาวัสดุที่เปลี่ยนไป
ซึ่งแม้ว่ากลุ่มบริษัทจะใช้นโยบายแบบที่รวมค่าวัสดุและค่าแรงของทั้งโครงการไว้ในสัญญาว่าจ้างแล้ว
แต่ในบางโครงการ เนื่องจากผู้รับเหมารายใหญ่เป็นบริษัทในเครือที่บริษัทฯ ถือหุ้นร้อยละ 51 ดังนั้น
ความผันผวนของราคาวัสดุก่อสร้างจึงอาจส่งผลให้ต้นทุนในการก่อสร้างโครงการของกลุ่มบริษัทเพิ่มขึ้นไม่ว่าในทางตรงหรือทางอ้อม
ดังนั้น
ความผันผวนและการปรับตัวขึ้นของราคาวัสดุก่อสร้างอาจส่งผลต่อความสามารถในการทำกำไร
ธุรกิจ สถานะทางการเงิน และผลการดำเนินงานของกลุ่มบริษัท

2.3.4 ความเสี่ยงจากความล่าช้าและการไม่สามารถควบคุมโครงการให้เป็นไปตามประมาณการ

ณ วันที่ 31 มีนาคม 2554 กลุ่มบริษัทมีโครงการอสังหาริมทรัพย์ที่อยู่ในระหว่างการพัฒนาจำนวน 3
โครงการ ได้แก่ โครงการ Abstracts Phahonyothin Park (เฉพาะอาคาร 1 และ
อาคารจอดรถ), Abstracts Sukhumvit 66/1 และโรงแรมบริเวณสถานีบีทีเอสสุรศักดิ์
ซึ่งบริษัทฯ คาดว่ามูลค่าเงินลงทุนสำหรับโครงการทั้งสามดังกล่าวเป็นเงินประมาณ 6,500 ล้านบาท
โดยในการพัฒนาและการก่อสร้างอสังหาริมทรัพย์อาจประสบกับความเสี่ยงทางด้านความล่าช้า
ความไม่สมบูรณ์ของโครงการหรือผลตอบแทนของโครงการอสังหาริมทรัพย์ที่น้อยกว่าประมาณการที่ตั้งไว้
ซึ่งอาจเกิดขึ้นจากเหตุการณ์ต่างๆ เช่น
ค่าใช้จ่ายและต้นทุนทางการเงินที่เกิดขึ้นจริงเกินกว่างบประมาณที่กำหนด
การก่อสร้างโครงการที่ใช้เวลานานกว่าที่กำหนดไว้
ความเป็นไปได้ที่จะไม่ได้รับการสนับสนุนทางการเงินภายใต้เงื่อนไขที่เอื้อประโยชน์ต่อธุรกิจ
และ/หรือ
ความเป็นไปได้ที่จะไม่ได้รับเงินในจำนวนตามที่คาดว่าจะได้รับจากลูกค้าจากการเสนอขายโครงการอสังหาริมทรัพย์ก่อนเริ่มการก่อสร้าง
(Pre-sales) การปฏิบัติตามกฎหมายเกี่ยวกับสิ่งแวดล้อมและกฎหมายอื่นๆ เป็นต้น
ซึ่งเหตุการณ์หนึ่งหรือหลายเหตุการณ์ดังกล่าวอาจส่งผลกระทบในทางลบอย่างมีนัยสำคัญต่อธุรกิจ
สถานะทางการเงิน ผลการดำเนินงานและแนวโน้มในการดำเนินงานในอนาคตของกลุ่มบริษัท

2.3.5 ความเสี่ยงที่เกิดจากผู้รับเหมาก่อสร้างและผู้ให้บริการต่างๆ แก่กลุ่มบริษัท

กลุ่มบริษัทได้ทำสัญญากับผู้รับเหมาก่อสร้างและผู้ให้บริการซึ่งเป็นบุคคลภายนอก เพื่อให้บริการต่าง ๆ
กับกลุ่มบริษัท โดยระยะเวลาและคุณภาพในการก่อสร้างโครงการต่าง ๆ ที่กลุ่มบริษัททำการพัฒนาอยู่
ขึ้นอยู่กับความสามารถและความพร้อมในการทำงานของบุคคลภายนอกเหล่านี้ ทั้งนี้
รวมถึงเหตุการณ์อันไม่คาดคิดที่อาจส่งผลกระทบต่อบรรดาบุคคลภายนอกเหล่านี้ อันได้แก่
การขาดแคลนแรงงานและวัตถุดิบ เป็นต้น

โดยปกติกลุ่มบริษัทจะจัดให้มีการเสนอราคาจากผู้รับเหมาก่อสร้างและให้สิทธิในการเข้าทำสัญญาโดยพิจารณาจากประสบการณ์และมูลค่าของสัญญาที่เสนอโดยผู้เสนอราคาเหล่านั้น
อย่างไรก็ตาม กลุ่มบริษัทไม่สามารถรับประกันได้ว่า
กลุ่มบริษัทจะสามารถจัดจ้างผู้รับเหมาก่อสร้างที่มีประสบการณ์เหล่านี้มาได้ในอัตราที่เหมาะสม
หรือสามารถรับประกันได้ว่ากลุ่มบริษัทจะสามารถจัดหาผู้รับเหมาก่อสร้างที่สามารถทำงานได้ตามลักษณะงานที่
กลุ่มบริษัทได้รับรองที่จะดำเนินการตามโครงการได้อย่างต่อเนื่องและตลอดเวลา ทั้งนี้
กลุ่มบริษัทมีความเสี่ยงสำหรับการที่ผู้รับเหมาก่อสร้างจะเรียกร้องให้มีการชำระมูลค่าต้นทุนในการทำงานเพิ่มเติมในจำนวนที่เกินกว่าราคาที่ผู้รับเหมาก่อสร้างได้เสนอไว้แต่เดิมสำหรับการดำเนินการตามโครงการให้เสร็จลุล่วง
ด้วยเหตุดังกล่าว
กลุ่มบริษัทอาจจะต้องทำการลงทุนเพิ่มเติมหรือทำการให้บริการเพิ่มเติมเพื่อทำให้แน่ใจได้ว่าผู้รับเหมาก่อสร้างจะสามารถปฏิบัติงานได้ในระดับที่เพียงพอและสามารถปฏิบัติหน้าที่ต่าง
ๆ ตามสัญญาเพื่อที่จะดำเนินการตามโครงการให้เสร็จลุล่วงได้ นอกจากนี้
กลุ่มบริษัทยังมีความเสี่ยงจากการที่ผู้รับเหมาก่อสร้างหลักอาจจะประสบกับปัญหาทางการเงินหรือปัญหาอื่น
ๆ ที่อาจส่งผลกระทบต่อความสามารถในการปฏิบัติงานก่อสร้างต่าง ๆ ให้เสร็จลุล่วง
ซึ่งจะส่งผลให้กำหนดเสร็จสมบูรณ์ของโครงการที่ทำการพัฒนามีความล่าช้าออกไป
หรือส่งผลให้กลุ่มบริษัทต้องรับภาระค่าใช้จ่ายเพิ่มเติม ทั้งนี้
กลุ่มบริษัทไม่สามารถรับประกันได้ว่าบรรดาการให้บริการของผู้รับเหมาก่อสร้างซึ่งเป็นบุคคลภายนอกเหล่านี้จะอยู่ในระดับที่น่าพึงพอใจหรืออยู่ในระดับเทียบเท่ากับระดับคุณภาพที่กลุ่มบริษัทตั้งเป้าเอาไว้
ซึ่งโครงการที่ไม่ได้รับ
การก่อสร้างตามมาตรฐานคุณภาพที่เหมาะสมเหล่านี้อาจจะส่งผลให้กลุ่มบริษัทมีกำไรลดลง
หรือในบางกรณีอาจจะก่อให้เกิดความสูญเสียที่รุนแรง และในสถานการณ์เหล่านี้
กลุ่มบริษัทอาจจำเป็นต้องแบกรับภาระค่าใช้จ่ายเพิ่มเติมเพื่อทำการแก้ไขความบกพร่องดังกล่าวและทำการปรับปรุงอสังหาริมทรัพย์ให้อยู่ในมาตรฐานคุณภาพที่เหมาะสมเพื่อให้เป็นไปตามวัตถุประสงค์ในการพัฒนาโครงการของกลุ่มบริษัท
ซึ่งปัจจัยอันหนึ่งอันใดหรือหลายปัจจัยเหล่านี้อาจส่งผลกระทบในทางลบต่อธุรกิจสถานะทางการเงิน
ผลการดำเนินงานและแนวโน้มดำเนินการในอนาคตของ
กลุ่มบริษัทได้

2.3.6 ความเสี่ยงจากความล่าช้าในการขออนุญาตจากหน่วยงานของรัฐที่เกี่ยวข้อง

ในฐานะที่กลุ่มบริษัทเป็นผู้พัฒนาอสังหาริมทรัพย์ กลุ่มบริษัทต้องขอและรักษาไว้
หรือทำการต่ออายุใบอนุญาต ใบรับรองและการได้รับอนุญาตต่างๆ
จากหน่วยงานของรัฐที่เกี่ยวข้องในแต่ละขั้นตอนการดำเนินการ
เพื่อที่จะทำการพัฒนาและดำเนินการพัฒนาอสังหาริมทรัพย์ให้เสร็จลุล่วงไปได้
ซึ่งการได้รับอนุญาตดังกล่าวรวมถึง
การอนุญาตให้ทำแบบแปลน และการอนุญาตให้ทำการก่อสร้าง
รวมถึงการขออนุมัติรายงานการวิเคราะห์ผลกระทบสิ่งแวดล้อม (Environmental Impact
Assessment หรือ EIA) ทั้งนี้ กลุ่มบริษัทอาจจะประสบกับปัญหาต่างๆ
ในการได้รับอนุญาตจากหน่วยงานของรัฐดังกล่าว
หรือประสบกับความล่าช้าในการปฏิบัติตามเงื่อนไขที่กำหนดไว้สำหรับการได้รับอนุญาต นอกจากนี้
กลุ่มบริษัทอาจไม่สามารถที่จะปฏิบัติตามกฎหมาย กฎระเบียบ
หรือนโยบายที่ถูกแก้ไขเปลี่ยนแปลงใหม่และอาจมีผลใช้บังคับเป็นการทั่วไปกับธุรกิจอสังหาริมทรัพย์ในแต่ละช่วงเวลา
โดยหากกลุ่มบริษัทประสบปัญหาความล่าช้าหรือไม่สามารถที่จะขอและรักษาไว้ซึ่งใบอนุญาตที่เกี่ยวข้อง
หรือไม่สามารถปฏิบัติตามกฎหมายและกฎระเบียบที่เกี่ยวข้องได้ กลุ่มบริษัทอาจถูกลงโทษ
ประสบปัญหาความล่าช้าในการพัฒนาโครงการของกลุ่มบริษัท ถูกเพิกถอนใบอนุญาต
หรือสูญเสียกรรมสิทธิ์หรือสิทธิในการพัฒนาหรือบริหารจัดการทรัพย์สินของ
กลุ่มบริษัท
ซึ่งเหตุการณ์อันหนึ่งอันใดหรือหลายเหตุการณ์เหล่านี้อาจส่งผลกระทบในทางลบต่อธุรกิจสถานะ
ทางการเงิน ผลการดำเนินงานและแนวโน้มดำเนินการในอนาคตของกลุ่มบริษัทได้

2.3.7 ความเสี่ยงจากการบริหารโครงการบ้านเอื้ออาทร

บริษัทฯ ได้ร่วมจัดทำโครงการบ้านเอื้ออาทรจำนวน 20,000 หน่วย
โดยทำสัญญากับการเคหะแห่งชาติ
เมื่อวันที่ 25 เมษายน 2549 แต่เนื่องจากการเปลี่ยนแปลงในนโยบายรัฐในปลายปี 2549
ทำให้ไม่มีการดำเนินโครงการใหม่เพิ่มขึ้น จากจำนวนหน่วยทั้งหมด 20,000 หน่วยตามสัญญานั้น
บริษัทฯ ได้รับอนุมัติให้ดำเนินการสร้างบ้านเอื้ออาทรจำนวน 9,584 หน่วย ซึ่งในปี 2551
การเคหะแห่งชาติได้ยกเลิกโครงการที่บางบ่อ จำนวน 1,536 หน่วย
ทำให้เหลือจำนวนที่ดำเนินการเพียง 8,048 หน่วย โดยในปัจจุบัน บริษัทฯ
ได้ดำเนินการก่อสร้างและโอนให้การเคหะแห่งชาติแล้วจำนวน 4,216 หน่วย
อยู่ระหว่างก่อสร้างจำนวน 2,108 หน่วย
และรอการเคหะแห่งชาติอนุมัติการสร้างหน่วยที่เหลืออีกจำนวน 1,724 หน่วย
หากการเคหะแห่งชาติอนุมัติให้ดำเนินการสร้างบ้านเอื้ออาทรต่อ บริษัทฯ
อาจต้องกลับไปดำเนินโครงการที่เหลืออีกครั้ง ซึ่งบริษัทฯ
ไม่สามารถรับประกันได้ว่าการเตรียมความพร้อมต่างๆ
ของโครงการขึ้นมาใหม่หลังจากระยะเวลาที่ล่วงเลยมานานจะมีผลต่อราคาค่าก่อสร้างมากน้อยเพียงใด
และหากบริษัทฯ
ไม่สามารถส่งมอบงานได้ตามกำหนดระยะเวลาหรือโครงการไม่ประสบความสำเร็จหรือมีผลตอบแทนต่ำกว่าที่คาดการณ์ไว้
อาจส่งผลกระทบในทางลบต่อธุรกิจ สถานะทางการเงิน
ผลการดำเนินงานและแนวโน้มในการดำเนินงานในอนาคตของบริษัทฯ

2.4 ปัจจัยความเสี่ยงทั่วไปที่อาจมีผลกระทบต่อบริษัทฯ

2.4.1 บริษัทฯ ต้องพึ่งพาเงินปันผลจากบริษัทย่อย
และอาจได้รับผลกระทบจากการลดสัดส่วนการถือหุ้นในบริษัทย่อย

บริษัทฯ ต้องพึ่งพาเงินปันผลจากบริษัทย่อย ทั้งนี้
บีทีเอสซีมีนโยบายการจ่ายเงินปันผลไม่น้อยกว่าร้อยละ 50 ของกำไรจากการดำเนินงาน
ซึ่งไม่รวมรายการพิเศษบางรายการ (โปรดดูรายละเอียดในหัวข้อ 7.3.2) อย่างไรก็ตาม
การจ่ายเงินปันผลและการกำหนดจำนวนเงินปันผลที่บริษัทย่อยจะจ่ายให้กับบริษัทฯ
ขึ้นอยู่กับปัจจัยต่างๆ ซึ่งบริษัทฯ ต้องคำนึงถึงนอกเหนือจากความต้องการใช้เงินของบริษัทฯ เช่น
เงื่อนไขในการก่อหนี้ของแต่ละบริษัทย่อย สถานะทางการเงิน ผลการดำเนินงาน กระแสเงินสด
แผนการลงทุนและแนวโน้มทางธุรกิจของบริษัทย่อยแต่ละบริษัท ทั้งนี้ หากบริษัทฯ
ไม่ได้รับเงินปันผลในจำนวนที่เพียงพอจากบริษัทย่อย
ก็อาจส่งผลกระทบในทางลบต่อความสามารถในการชำระคืนหนี้ และดอกเบี้ยเงินกู้ของบริษัทฯ
การดำเนินธุรกิจ สถานะทางการเงิน และความสามารถในการจ่ายเงินปันผลของบริษัทฯ

นอกจากนี้ เว้นแต่จะได้รับยกเว้นหรือผ่อนผันจาก กทม. ซึ่งเป็นคู่สัญญาในสัญญาสัมปทานของบีทีเอสซี
บีทีเอสซีอาจต้องดำเนินการนำหุ้นเข้าจดทะเบียนในตลาดหลักทรัพย์แห่งประเทศไทย
ตามที่ได้แถลงไว้ในสัญญาสัมปทานว่า
บีทีเอสซีจะดำเนินการนำหุ้นเข้าจดทะเบียนในตลาดหลักทรัพย์แห่งประเทศไทย (รวมถึงมีข้อตกลงว่า
บีทีเอสซีจะดำเนินการให้หุ้นของบีทีเอสซีไม่น้อยกว่าร้อยละ 51
ถือหุ้นโดยประชาชนและบุคคลซึ่งมีสัญชาติไทย
ภายหลังจากวันแรกที่ระบบรถไฟฟ้าบีทีเอสเริ่มประกอบธุรกิจ (วันที่ 5 ธันวาคม 2542))
(โปรดดูรายละเอียดในหัวข้อ 12) ซึ่งบริษัทฯ
และบีทีเอสซีมีแนวคิดและนโยบายในการดำเนินการดังกล่าวในเวลาที่เหมาะสม
โดยคำนึงถึงปัจจัยต่างๆ เช่น ความต้องการเงินทุนสำหรับการดำเนินงาน
หรือการลงทุนในโครงการต่างๆ (ไม่ว่าจะเป็นโครงการส่วนต่อขยายระบบรถไฟฟ้า
โครงการระบบขนส่งมวลชนอื่นๆ หรือโครงการพัฒนาอสังหาริมทรัพย์ต่างๆ ฯลฯ)
สภาวะตลาดเงินตลาดทุน ข้อจำกัดตามกฎหมายและหลักเกณฑ์ที่เกี่ยวข้อง ฯลฯ ซึ่งบริษัทฯ
ยังมิอาจคาดการณ์ได้ว่าจะเป็นเมื่อไหร่ ทั้งนี้
ตามหลักเกณฑ์ของหน่วยงานที่เกี่ยวข้องที่ใช้บังคับอยู่ในปัจจุบัน
ในกรณีที่บีทีเอสซีจะดำเนินการนำหุ้นเข้าจดทะเบียนในตลาดหลักทรัพย์แห่งประเทศไทย
บีทีเอสซีต้องดำเนินการกระจายหุ้นให้ผู้ถือหุ้นรายย่อยไม่น้อยกว่าร้อยละ 20 ของทุนชำระแล้ว
ซึ่งจะส่งผลให้บริษัทฯ สามารถถือหุ้นในบีทีเอสซีได้ไม่เกินกว่าร้อยละ 80
ของทุนชำระแล้วของบีทีเอสซี ในกรณีดังกล่าว รวมถึงกรณีที่บริษัทย่อยอื่นๆ
นำหุ้นเข้าจดทะเบียนในตลาดหลักทรัพย์แห่งประเทศไทย
จะทำให้สัดส่วนการถือหุ้นในบริษัทย่อยของบริษัทฯ ลดลง และอาจทำให้เงินปันผลที่บริษัทฯ
จะได้รับจากบริษัทย่อยลดลงตามสัดส่วนการถือหุ้นของบริษัทฯ และจะส่งผลให้บริษัทฯ
สามารถรับรู้รายได้และกำไรในงบการเงินรวมของบริษัทฯ น้อยลงตามไปด้วย นอกจากนี้
ในกรณีที่สัดส่วนการถือหุ้นของบริษัทฯ ในบริษัทย่อย (รวมถึงบีทีเอสซี) ลดลงอย่างมีนัยสำคัญ
อาจมีผลกระทบต่อการบริหารจัดการ และอำนาจการควบคุมบริษัทย่อย (รวมถึงบีทีเอสซี)
ของบริษัทฯ ด้วย 

2.4.2 เหตุการณ์ความไม่สงบในประเทศไทย

ในช่วงปีที่ผ่านมา ได้เกิดการชุมนุมขึ้นหลายครั้งในเขตกรุงเทพมหานคร
และเกิดเหตุการณ์ความรุนแรงในช่วงเดือนเมษายนถึงพฤษภาคม 2553
ซึ่งทำให้บีทีเอสซีต้องหยุดให้บริการและลดช่วงเวลาการให้บริการในช่วงเวลาหนึ่ง
(แม้ว่าทรัพย์สินของบีทีเอสซีจะไม่ได้รับความเสียหายอย่างมีนัยสำคัญ)
ซึ่งส่งผลกระทบอย่างมีนัยสำคัญต่อธุรกิจระบบขนส่งมวลชน ธุรกิจอสังหาริมทรัพย์
และธุรกิจสื่อโฆษณาของกลุ่มบริษัท อย่างไรก็ตาม
กลุ่มบริษัทไม่สามารถรับประกันได้ว่าเหตุการณ์ประท้วงหรือความไม่สงบทางการเมืองต่างๆ
จะเกิดขึ้นในอนาคตอีกหรือไม่ หรือหากเกิดขึ้น จะมีความเสียหายใดๆ
เกิดขึ้นกับธุรกิจระบบขนส่งมวลชนอย่างไรหรือรุนแรงเพียงใด นอกจากนี้
ยังไม่สามารถรับรองได้ว่าจะไม่เกิดผลกระทบในเชิงลบต่อธุรกิจอื่นๆ ของกลุ่มบริษัท
ไม่ว่าจะเป็นจำนวนนักท่องเที่ยวและผู้เดินทางเข้า
ประเทศไทย ด้านการใช้จ่ายโฆษณาต่าง ๆ ของกลุ่มบริษัท สภาวะตลาดเงิน ตลาดทุน
และความสามารถของกลุ่มบริษัทในการจัดหาเงินทุน ฯลฯ
ซึ่งอาจก่อให้เกิดผลกระทบในทางลบอย่างมีนัยสำคัญต่อธุรกิจ สถานะทางการเงิน ผลการดำเนินงาน
และแนวโน้มการดำเนินงานในอนาคตของกลุ่มบริษัท

นอกจากนี้ ในระยะหลายปีที่ผ่านมา กลุ่มผู้ก่อการร้ายมักมีเป้าหมายโจมตีระบบขนส่งสาธารณะต่าง ๆ
ทั่วโลก ดังที่เกิดเหตุก่อการร้ายในกรุงลอนดอนและกรุงมาดริดในปี 2548
หากมีการก่อการร้ายดังกล่าวในประเทศไทย
อาจก่อให้เกิดผลกระทบในทางลบอย่างมีนัยสำคัญต่อธุรกิจ สถานะทางการเงิน ผลการดำเนินงาน
และแนวโน้ม
การดำเนินงานในอนาคตของบีทีเอสซีและบริษัทฯ อย่างไรก็ตาม
บีทีเอสซีได้ทำประกันภัยเพื่อคุ้มครองความเสี่ยงจากภัยจากการก่อการร้าย (Terrorism
Insurance) ซึ่งคลอบคลุมถึงความเสียหายต่อทรัพย์สินที่เกิดจากภัยจากการ
ก่อการร้าย (Act of Terrorism) และความเสียหายในกรณีธุรกิจหยุดชะงัก (Business
Interruption) ซึ่งความคุ้มครองดังกล่าวอาจช่วยลดผลกระทบที่จะมีต่อบีทีเอสซีได้
นอกจากนั้นบีทีเอสซียังได้จัดให้มีมาตรการในการป้องกันภัย เช่น
การจำลองเหตุการณ์ในสถานการณ์ต่างๆ เพื่อเตรียมความพร้อมของบุคลากร
อีกทั้งยังได้เพิ่มมาตรการในการรักษาความปลอดภัย เช่น การติดตั้งระบบทีวีวงจรปิด
การเพิ่มจำนวนเจ้าหน้าที่รักษาความปลอดภัย และการสุ่มตรวจสอบสัมภาระด้วยเครื่องตรวจจับโลหะ
ณ ทางเข้าออกสถานี เป็นต้น
รวมถึงได้ดำเนินการซักซ้อมร่วมกับพนักงานเจ้าหน้าที่และหน่วยงานที่เกี่ยวข้องกับการป้องกันและบรรเทาสาธารณะภัย
เพื่อเพิ่มประสิทธิภาพในการแก้ไขสถานการณ์อีกด้วย อย่างไรก็ตาม
หากเกิดเหตุการณ์ความไม่สงบขึ้น บริษัทฯ
ไม่สามารถรับรองได้ว่าค่าชดเชยจากการทำประกันภัยดังกล่าวจะเพียงพอกับความเสียหายที่เกิดขึ้นต่อบีทีเอสซี
ซึ่งในกรณีที่ค่าชดเชยจากการทำประกันภัยดังกล่าวไม่เพียงพอ
อาจก่อให้เกิดผลกระทบในทางลบอย่างมีนัยสำคัญต่อธุรกิจ สถานะทางการเงิน ผลการดำเนินงาน
และแนวโน้มการดำเนินงานในอนาคตของกลุ่มบริษัท

2.4.3
กลุ่มบริษัทอาจประสบภาวะขาดสภาพคล่องหากกลุ่มบริษัทไม่สามารถจัดหาสินเชื่อเงินกู้หรือแหล่งเงินทุนสำหรับการดำเนินกิจการหรือการลงทุนของกลุ่มบริษัทได้

กลุ่มบริษัทมีหรืออาจจะมีแผนการลงทุนเพิ่มเติมในส่วนที่เกี่ยวกับธุรกิจของแต่ละบริษัท
ซึ่งจำเป็นต้องมีการจัดหาเงินทุนเพิ่มเติม
หากกลุ่มบริษัทไม่สามารถจัดหาแหล่งเงินทุนเพิ่มเติมผ่านทางการออกตราสารหนี้
การกู้ยืมเงินจากสถาบันการเงิน หรือการเพิ่มทุน ภายในกำหนดระยะเวลาที่คาดหมายไว้
อาจทำให้สภาพคล่อง สถานะทางการเงิน ค่าใช้จ่ายทางการเงิน ผลการดำเนินงาน
และแผนการลงทุนขยายธุรกิจของกลุ่มบริษัทได้รับผลกระทบในทางลบได้

อย่างไรก็ดี
ในการลงทุนในส่วนที่เกี่ยวกับธุรกิจของแต่ละบริษัทซึ่งอาจจำเป็นต้องมีการจัดหาเงินทุนเพิ่มเติม
กลุ่มบริษัทจะทำการศึกษาความเป็นไปได้และจัดทำแผนของโครงการ
รวมถึงการจัดหาแหล่งเงินทุนก่อนการตัดสินใจดำเนินการ ดังนั้น
หากกลุ่มบริษัทไม่สามารถจัดหาแหล่งเงินทุนหรือสินเชื่อที่เพียงพอก่อนการดำเนินการ
กลุ่มบริษัทอาจพิจารณาชะลอ แก้ไข หรือไม่ดำเนินการตามแผนลงทุนดังกล่าวเลย

2.4.4 บีทีเอสซีอาจได้รับผลกระทบจากความผันผวนของอัตราแลกเปลี่ยนเงินตราต่างประเทศ

บีทีเอสซีมีภาระผูกพันที่เป็นเงินสกุลต่างประเทศ
โดยเป็นเงินสกุลยูโรเป็นหลักและส่วนหนึ่งเป็นเงินสกุลดอลล่าร์สหรัฐ โดย ณ วันที่ 31 มีนาคม
2554
บีทีเอสซีมีภาระผูกพันเกี่ยวกับรายจ่ายฝ่ายทุนที่เป็นเงินสกุลต่างประเทศจำนวนเทียบเท่ากับประมาณ
1,042.2 ล้านบาท นอกจากนี้
บีทีเอสซีมีภาระผูกพันที่จะต้องชำระเงินที่เป็นเงินสกุลต่างประเทศภายใต้สัญญาซ่อมบำรุงกับซีเมนส์ซึ่งเป็นจำนวนเทียบเท่ากับประมาณ
73.4 ล้านบาทในปีบัญชี 2554 ซึ่งจะมีการปรับเพิ่มขึ้นโดยอ้างอิงตามดัชนีราคาผู้บริโภคของแต่ละปี
(คำนวณโดยใช้อัตราแลกเปลี่ยนอ้างอิงประจำวันที่ 31 มีนาคม 2554
ซึ่งประกาศโดยธนาคารแห่งประเทศไทย) ดังนั้น
หากค่าเงินบาทอ่อนตัวลงเมื่อเทียบกับเงินสกุลต่างประเทศในอนาคต
บีทีเอสซีจะมีภาระผูกพันในจำนวนเพิ่มขึ้น ซึ่งบริษัทฯ
ไม่อาจรับรองได้ว่าบีทีเอสซีจะสามารถสร้างรายได้ในจำนวนที่เพียงพอต่อการเพิ่มขึ้นของภาระผูกพันดังกล่าวได้
ดังนั้น
ความผันผวนของอัตราแลกเปลี่ยนเงินตราต่างประเทศอาจส่งผลกระทบอย่างมีนัยสำคัญต่อธุรกิจ
สถานะทางการเงิน ผลประกอบการและศักยภาพในการประกอบธุรกิจของบีทีเอสซี

2.4.5 การออกและเสนอขายหุ้นสามัญเพิ่มทุน เพื่อรองรับการใช้สิทธิตามใบสำคัญแสดงสิทธิ
(BTS-W2) และเพื่อรองรับการใช้สิทธิแปลงสภาพของหุ้นกู้แปลงสภาพของบริษัทฯ
อาจส่งผลกระทบให้สัดส่วนการถือหุ้นของผู้ลงทุนในหุ้นของบริษัทฯ และราคาหุ้นลดลง

ที่ประชุมวิสามัญผู้ถือหุ้น ครั้งที่ 1/2553 เมื่อวันที่ 29 เมษายน 2553
(แก้ไขเพิ่มเติมโดยที่ประชุมวิสามัญผู้ถือหุ้นของบริษัทฯ ครั้งที่ 2/2553 เมื่อวันที่ 16 พฤศจิกายน
2553) มีมติอนุมัติการออกหุ้นสามัญเพิ่มทุนของบริษัทฯ จำนวนทั้งสิ้น 5,027,000,448 หุ้น
เพื่อรองรับการใช้สิทธิตามใบสำคัญแสดงสิทธิ (BTS-W2) ซึ่งบริษัทฯ ได้ออกใบสำคัญแสดงสิทธิ
(BTS-W2) แล้ว เมื่อวันที่ 11 พฤศจิกายน 2553 จำนวนทั้งสิ้น 5,027,000,448 หน่วย
นอกจากนี้ ที่ประชุมวิสามัญผู้ถือหุ้น ครั้งที่ 2/2553 เมื่อวันที่ 16 พฤศจิกายน 2553
ได้มีมติอนุมัติแผนที่จะออกและเสนอขายหุ้นกู้แปลงสภาพ และ/หรือ หุ้นกู้ มูลค่ารวมไม่เกิน
10,000,000,000 บาท หรือในเงินสกุลอื่นในจำนวนเทียบเท่า
โดยออกหุ้นสามัญที่สำรองไว้เพื่อการใช้สิทธิแปลงสภาพของหุ้นกู้แปลงสภาพ จำนวนไม่เกิน
12,500,000,000 หุ้น ซึ่งบริษัทฯ ได้ออกและเสนอขายหุ้นกู้แปลงสภาพมูลค่ารวม
10,000,000,000 บาท ให้แก่ผู้ลงทุนในต่างประเทศทั้งจำนวนแล้ว เมื่อวันที่ 25 มกราคม 2554

ในกรณีที่มีการใช้สิทธิที่จะซื้อหุ้นของบริษัทฯ ตามใบสำคัญแสดงสิทธิ (BTS-W2) ทั้งหมดจำนวน
5,027,000,448 หุ้น จะทำให้สัดส่วนการถือหุ้นของผู้ถือหุ้นเดิมของบริษัทฯ ลดลงไม่เกินร้อยละ
8.08 และราคาหุ้น
ลดลงไม่เกินร้อยละ 0.66
และในกรณีที่หากมีการใช้สิทธิแปลงสภาพตามหุ้นกู้แปลงสภาพทั้งหมดจำนวน 10,989,010,989 หุ้น
จะทำให้สัดส่วนการถือหุ้นของผู้ถือหุ้นเดิมลดลงไม่เกินร้อยละ 16.12
แต่จะไม่มีผลกระทบต่อราคาหุ้นหรือหากมีผลกระทบจะเป็นอัตราที่น้อยมากเนื่องจากราคาแปลงสภาพ
ณ วันที่ 17 มิถุนายน 2554 เท่ากับ 0.91 บาทต่อหุ้น ทั้งนี้ หากนับรวมหุ้นสามัญเพิ่มทุนของบริษัทฯ
ที่ออกเพื่อรองรับการใช้สิทธิตามใบสำคัญแสดงสิทธิ (BTS-W2) ทั้งหมดจำนวน 5,027,000,448
หุ้น และเพื่อรองรับการใช้สิทธิแปลงสภาพตามหุ้นกู้แปลงสภาพทั้งหมดจำนวน 10,989,010,989 หุ้น
จะทำให้สัดส่วนการถือหุ้นของผู้ถือหุ้นเดิมลดลงไม่เกินร้อยละ 21.88 (โปรดดูรายละเอียดในหัวข้อ
7.1.2 - 7.1.3)

นอกจากนี้ ที่ประชุมคณะกรรมการบริษัทเมื่อวันที่ 17 มิถุนายน 2554
ได้มีมติอนุมัติให้เสนอที่ประชุมสามัญ ผู้ถือหุ้นประจำปี 2554 ซึ่งจะจัดขึ้นในวันที่ 26 กรกฎาคม 2554
เพื่อพิจารณาอนุมัติการเพิ่มทุนจดทะเบียนของบริษัทฯ อีกจำนวน 64,000,000 บาท
โดยการออกหุ้นสามัญเพิ่มทุนจำนวน 100,000,000 หุ้น มูลค่าที่ตราไว้หุ้นละ 0.64 บาท
เพื่อรองรับการออกและเสนอขายใบสำคัญแสดงสิทธิให้แก่พนักงานของบริษัทฯ
และบริษัทย่อยที่ไม่ได้ดำรงตำแหน่งกรรมการ ภายใต้โครงการ BTS Group ESOP 2011
โดยหากที่ประชุมสามัญผู้ถือหุ้นประจำปี 2554 มีมติอนุมัติการเพิ่มทุนจดทะเบียนของบริษัทฯ
รวมถึงการออกและเสนอขายใบสำคัญแสดงสิทธิ ให้แก่พนักงานของบริษัทฯ และบริษัทย่อยดังกล่าว
และพนักงานของบริษัทฯ และบริษัทย่อยใช้สิทธิตามใบสำคัญแสดงสิทธิเพื่อซื้อหุ้นของบริษัทฯ
ทั้งหมดจำนวน 100,000,000 หุ้น แล้ว จะทำให้สัดส่วนการถือหุ้นของผู้ถือหุ้นเดิมของบริษัทฯ
ลดลงไม่เกินร้อยละ 0.175 แต่จะไม่ส่งผลให้เกิดการลดลงของราคาหุ้น
(โปรดดูรายละเอียดในหัวข้อ 7.1.4)